شۆڕشی سپی لە هونەری شێوەکاریی ئەمڕۆدا … فەرهاد پیرباڵ – Dengekan\nڤایرۆس بوونی من لەناو زانکۆ و لەناو ناوەندەکانی هونەری شێوەکاریی ئەم ٢٥ ساڵەی دووایی کوردستاندا، دەگەڕێتەوە بۆ ئەوەی کە من چووم باکووری سیستەمی شێوەکاریی مۆدێرنم گۆشاگۆش سەربڕی؛\n“دەیانگوت: منی ڤایرۆس، بەهای سەیر و سەمەرە و “نرخی زۆر بەرز”م دادەنایە سەر هونەر و تابلۆکانم – بۆ نموونە”!\nهاوزەمانی پیشانگەی دووەمم بەناونیشانی (تووڕەبوونی کێ..)، کە بە زەکەری خۆم، واتە بە تەکنیکی لەناو ڕەنگ وەردانی زەکەرم، سیستەمی قۆڕی ئەوانم سەربڕی، یەعنی چووم سیستەمێکی جیهانبینیی “نەخۆش” و “شێت” و یاخیگەرانەی شەخسیی خۆمم بەسەریاندا کردە ئەمری واقیع. ئەمەش لەشێوەی شێوازێکی ورووژێن، قوتابخانەیەکی تایبەت.. شۆڕشی خەت!\nتوانیشم –بێگومان بەزەبری خودی بەرهەم و جەنگە هونەرییەکانم- ئەو تاکگەرایی و پێوەرە شەخسییانەی خۆم بۆ داهێنان، فەرز بکەمە سەر زانکۆ و خاوەنی پیشانگا و ناوەندە شێوەکاری و گەلەرییە حکوومەتییەکانیش. ئەمەش بۆ من سەرکەوتنێک بوو بەسەر ئەکادیمیەتی ئەوان و ڕێچکە گێل و وێل و بەیەکترچووەکانیان، ئەوانەی کۆکن لەسەر ئەوەی کە من یان ڤایرۆسم یانیش شێت.\nمن لەسۆنگەی نووسەربوونم، لەچاو شێوەکاران کە زۆربەیان ڕەنگدیت و فیگەربین دەژین، من زۆرتر پیتبین، لەناو حەڕفان ژیو، زیاتر حەڕفدۆست و خەتڕاکێش و حەڕفناسم. هێڵ و ژمارە و (شەخابیت) و خەت لەلام نێزیکتر و خۆشەویستتر و گرنگترن (ئاخر من کلک و لچک و گوێی ژمارەکانیش هەر دەبەمەوە سەر نووسین و خەت: هەم ژمارەکان و ڕەمزەکانی ماتماتیک، هەم خەت و هێڵسازی – شێوەکاری، بە هونەر و زانستێکی وەسەنی دەسەلمێنم).\nبەم شێوەیە، بێ ئەوەی نەخشەم بۆی دانابێت من هێڵناس دەرچووم. زانیم بزانم چۆن بتوانم هەوڵبدەم سوود لە گەنجینەکانی ناو ئەشکەوت و مێترۆ و ئاودەسخانەکان وەربگرم، زانستەکانی لە قوتابخانە و لە خەڵک و زانکۆکان وەرمگرتبوون، هیچ و پێنەزان حسێب بکەم و هێزێک پەیدا بکەم بەهۆیان تا بکارم پێوەرەکانی خۆم و لەسەرحەقبوونی خۆم –هەم لە ژیانمدا و هەم ئی هونەرەکەم، فەرز بکەمە سەر جیهانی بچووکی ئەم ئەنعام و نەدیتکۆکانەی کە لە خیتاب و هاوارە ڕوون و ئاشکرا ئاشکرا ئاشکراکانیشم هەر تێ نەدەگەیشتن.\nپێش ئەم شۆڕشی خەتەی من، هونەرمەندی فەرەنسی (ئەندرێ ماسۆن) نا، بەڵکو ئیسماعیل خەییات یەکەم شێوەکاری کوردستان بوو وایکرد سەرنجی من بۆ بایەخی هێڵ ڕابکێشێت و گرنگیی خەتم تێ بگەیەنێت لە نیگارکێشانی مۆدێرندا. من خەتم بە شێواز و تەکنیک و جەوهەرێکی تایبەت بە خۆم هێنایەوە مەیدان بۆئەوەی بەها و ئێستاتیکای خوداوەندانەی خەت بە خودی خەت ببەخشمەوە، ئنجا بتوانێت دەوری خۆی لە ڕەنگ بستێنێتەوە! بۆیە دەستم پێکرد بچم هێڵ و سیستەمی هێڵ و خاسیەتەکانی خەت سەرببڕم..\nبەڵێ، من، لەسەر ڕێگای نێوان عەنکاوە – هەولێر، بەبەر چاوی خەڵکەوە، بەبەرچاوی هەموو مامۆستایان و هونەرمەندانی شێوەکارەوە، لەناوجەرگەی کۆلێژی هونەر جوانەکاندا، بەمەبەست و بەشێوەیەکی نەخشەبۆکێشراو چووم هێڵم سەربڕی؛ هێڵم سەربڕی و بە خوێنی ئەو بوو ئەو هەموو تابلۆیانەم..\nهێڵ، پێش من، هیچ کەس نەیدەتوانی بێ ئیحتیرامی بەرامبەر بکات، زۆر زۆر ڕێزی لێ دەگیرا؛ ئوسووڵی ڕاکێشانی خۆی هەبوو، چەند شێوەیەکی باوی خۆی هەبوو، هونەرمەندانی تەنانەت گەنجیش ڕاهاتبوون دەچوون لاسایی شێوە ئاسایی و باوەکانیان دەکردەوە، یانیش زۆربەیان تەنیا وەک دیاریکردنی سنووری فیگەرەکان و ئاوت لاینەکان بەکاریاندەبرد، یان بۆ دەربڕینگەرایی و توانای ئەکادیمی بۆ سکێچ و پۆرترێت دروستکردن، بەکورتی: لای هەموو هونەرمەندەکان و لە هەموو قۆناغەکانی پێش خۆم، دەمدیت هێڵ، نەیتوانیبوو یاخی ببێت و بەتاقی تەنیا بتوانێت شتێک بێت، یان وەک من کردم ئەویش –هێڵ- خۆی بکاتە شێوازێک؛ بگاتە ئاستی ئەوی هونەرێکی عەنتیکە دروست بکات.\nچۆن ڕەنگ بەتەنیا دەڕۆستی ئەوە هات تەجرید و ئەبستراکت و فۆڤیزم دابهێنێت، لەخۆمم پرسی: بۆچی هێلیش بەتەنیا نەتوانێت شۆڕشێک بەرپا ؟!\nمن هێڵم لەناو شێوەکاریی سەردەمی خۆمدا ڕوواند و ڕشاند و ڕەنگاند و ڕەنگیناند و ڕاوەشاند و ڕژاند و ژیاندەوە و ڕشاندەوەش.\nPrevious پرسی ریفراندۆم وگرتنه‌وه‌ی ئاوی زێی بچووك … عەبدولموتەلیب رەفعەت سەرحەت\nNext هەڵوێستی کۆمۆنیستی سەبارەت بە سەربەخۆیی و پێکهێنانی دەوڵەتی کوردی -٢ … سامان کەریم


ناوەڕۆکی کۆنفرانسی ساڵانەی بەھێزکردنی لێپرسینەوە و دەسەڵاتی یاسا خەڵاتکردنی سەرۆکی دەزگای ستاندەر – Stop\nناوەڕۆکی کۆنفرانسی ساڵانەی بەھێزکردنی لێپرسینەوە و دەسەڵاتی یاسا خەڵاتکردنی سەرۆکی دەزگای ستاندەر\nسێ شەممە لەشاری ھەولێر رێکخراوی ستۆپ بۆدژە گەندەڵی بەھاوکاری سندوقی نیشتیمانی بۆ دیموکراسی NEDی ئەمریکی کۆنفرانسی کۆتایی پرۆژەی بەھێزکردنی لێپرسینەوە و دەسەڵاتی یاسای ئەنجامدا.\nلەکۆنفرانسەکە خاڵاتی ساڵانەی دەستەپاکەکان بەخشرایە ھەریەک لە چاپوک سەید عومەر قایمقامی پێشووی کۆیە و مەسعود عەبدولخالق سەرۆکی دەزگای ستاندەر و ھەڵگورد جوندیانی بەڕێوەبەری گشتی لە وەزارەتی رۆشنبیری، ئەویش لەبەرامبەر ھەوڵەکانیان لە ڕووبەڕووبونەوەی گەندەڵی.\nھەروەھا ئەو دەزگا میدیاییانەش کە کاریان لەسەر گەندەڵی کردووە و، سود لە بەدواداچونەکانیان وەرگیراوە رێزیان لێگیرا، لەنێویاندا سایتی ستاندەر.\nھاوکات دوو پەنێڵ لەبارەی رۆڵی دامەزراوەکانی لێپرسینەوە لەھەرێمی کوردستان و پرۆسەی چاکسازی پێشکەشکرا.\nمەسعود عەبدولخاڵق رایگەیاند لەھەرێمی کوردستان پرۆسەی گەندەڵی گەیشتۆتە قۆناغی ھەرە مەترسیداری چونکە قاسەی بەرپرسان پڕ و ھی حکومەتیش بەتاڵە. ھەروەھا دەستخۆشی لەرێکخراوی ستۆپ کرد و، رایگەیاند پرۆژەی لەو شێوەیە رۆڵی ھەیە لەناشرینکردنی گەندەڵکاران و، ھاندانی خەڵکە پاکەکان.\nفەرمان ڕەشاد بەڕێوەبەری پرۆژەی بەھێزکردنی لێپرسینەوە و دەسەڵاتی یاسا ڕایگەیاند سەرەڕای رێگریەکانی ئاسایشی ھەولێر توانیمان کارەکانی پرۆژە بەسەرکەوتوویی تەواوبکەین. ھەروەھا گوتی میدیاکان ئەرکی خۆیان لە ڕووبەڕوبونەوەی گەندەڵی بەباشی جێبەحێ کردوە ئەوەی کارەکانی سستە دامەزراوەکانی لێپرسینەوە و دادگاکانن کە پێویستە کاراتربن.


بەیات - ویکیپیدیا، ئینسایکڵۆپیدیای ئازاد\nBayat - بیات - Bayat\nپۆتانەکان: 37°24′05.5″N 45°07′42.5″E / 37.401528°N 45.128472°E / 37.401528; 45.128472پۆتانەکان: 37°24′05.5″N 45°07′42.5″E / 37.401528°N 45.128472°E / 37.401528; 45.128472\n١٬٣١٢ مەتر (٤٬٣٠٤ پێ)\nبەیات گوندێکە، کەوتووەتە گوندەواری چەمێ بەراندێزا نشیو، ناوچەی ناوەندی شارستانی ورمێ، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nبەیات ھاوسنوورە لەگەڵ ئەم گوندانە:\nلە باکوورەوە لەگەڵ گوندی عەلیاوا بەراندێز.\nلە باشوورەوە لەگەڵ گوندی ڕەحیماوا.\nلە ڕۆژھەڵاتەوە لەگەڵ گوندی گوڵدانلوو.\nلە ڕۆژاواوە لەگەڵ گوندی تازەکەند جەمالخانە.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٣٥) کەس و (٨) خێزان بووە.\nوەرگیراو لە «https://ckb.wikipedia.org/w/index.php?title=بەیات&oldid=909433»\nئەم پەڕەیە دواجار لە ٢١:٢٢ی ٩ی شوباتی ٢٠٢٢ نوێ کراوەتەوە.


هۆرام: شەهید فەرزاد و هاۋەڵەکێش چراوەو ڕاو ئازادی-نۍٚ – Horam\nبەیاننامەو پلاتفۆرموو هۆرام-ی بە بۆنەو ١٢ مین ساڵڕۊ شەهید بیەو ماموستا فەرزاد کەمانگەری و هاۋەڵەکاش بەیاننامێوەش وەڵاو کەردەنەوە و ئاماژەش بە ئانەی دان: هەر گەلێ پەی ئازادی کۆشیۆ، مشیۆم بەهاو ئازادی وێش بدۆنە، جە ئا چوارچوەنە شەهید فەرزاد و ڕەفێقەکێش بیۍٚ بە چراوەو ڕاو ئازادی.\nهۆرام، شەهید بیەو ماموستا فەرزاد کەمانگەر و ڕەفێقەکاش (شیرین عەلەم هولی ، عەلی حەیدەریان و فەرهاد وەکیلی) بە یۆتەر جە ئا تراژدیا بەنامێ مکەرۆنە ئاشکراش کەردەن: گەلوو کوردی و ئازادیوازۍٚ جە ویرش نمەکەرا .\nهۆام، شێوەو شەهید بیەو کەمانگەیی هاۋەڵەکاش جە زیندانو ئەوینو تاران-ینە، بە ماڕاو تابووتو پەر جە تەرس و تۆقنای و دمایی ئاردەی بە فەرهەنگ و تەسلیم بیەو زیندانی، بەنامۍٚ کەردەن.\nبەیاننامەکەو پلاتۆرمو هۆرام-ی:\nهەر گەلی پەێ ئازادی کۆشیۆ ، مشۆم بەهاو ئازادی وێش دۆنە . گەلوو کوردی یۆ چا گەلانە کە جە سەد ساڵی ویەردە تا ئاڕۆ بە هەزاران شەهیدێش پەێ یاوای بە ژیوایە ئازاد بەخشێنێ . بەلام فرە جارێ شەهید بیەو کەسانێ و شێوە شەهید کەردەکەیشا بۆ بە هێماو ڵێرە گێرتەی و مدرامانی جە وەرانوەروو نەیارا ئازادی و داگیرکاراوە . شەهید بیەو کەسانێ پسۆ کاک فۆئاد مۆستەفا سۆڵتانی ، قازی مەحەمەد ، سمکۆی شکاک ، لەیلا قاسم ، شێخ سەعید ، شەهید بریتان ، زیڵان ، ڤیان و ئارین میرکان و فرەو شەهیدەکا تەری جە دماو شەهید بیەیشا وانێوە تازە فێروو ئازادیوازا وەڵاتی مکەرانۍٚ .\nجە ١٩ پاژەرەژوو ١٣٨٩ وەرەتاوی – ٩ مەی ٢٠١٠، شەهید بیەو ماموستا فەرزاد کەمانگەر و ڕەفێقەکاش (شیرین عەلەم هولی ، عەلی حەیدەریان و فەرهاد وەکیلی) یۆتەر جە ئا تراژدیانە کە گەلوو کوردی و ئازادیوازۍٚ جە ویرش نمەکەرا . شێوەو شەهید بیەو ئا هەڤاڵا جە زیندانو ئەوینو تاران-ینە، ماڕاو تابووتێ پەر جە تەرس و تۆقنای و هامزەمان دمایی ئاردەی بە فەرهەنگ و تەسلیم بیەو زیندانی بێ . مدرامان و هەڤاڵا جە وەرانوەروو داواکاریە نائینسانیەکا ڕژیموو جمهوری ئیسلامی ئاخێزێ گەورە بێ کە دلێ زیندانینە کە دوژمن گردوو هیواکاش پەنە بەستەبێوە .\nپلاتفۆرموو هۆرام-ی سەڕەڕاو شەرمەزار کەردەو سیاسەتو قەنارەدای، ئەشکەنجە و دەسدرێژی دەسەڵاتدار جمهوری ئیسڵامی ئیرانی جە وەرانوەروو زیندانیە سیاسیەکان، ١٢ مین ساڵەو شەهید بیەو مامۆسا فەرزادی و ڕەفێقەکاش بە بەرزی یاد مکەرۆوە . هەر پاسە شەهید بیەو ئا هەڤاڵا بە چراوەو ڕاو کۆشای پەی یاوای بە ئازادی موینۆ . جە ڕۊێ پێسەو ١٩ پاژەرەژی کە بە ڕۊ ماموسای نامێ نریان ، داواما ئانێنە کە ماموسایا و وانیەرا وەڵاتی بە یاد کەردەیۆ یادوو ئا هەڤاڵا ئامانجەکاو ماموسا فەرزادی و ڕەفێقەکاش هیچ وەخت جە ویر نەکەرانۍٚ.\nدەسەو ڕاوبەریی پلاتفۆرموو هۆرام-ی


◄ Resultat: Found 6.410, page 1 of 641 Items per page: 🗐 1 🗐 5 🗐 10 🗐 25 🗐 50 🗐 100\n👁 Denna post har tittat 3,994 gånger\n44 تۆ دەتوانیت... 44 بیرۆکە سەبارەت بە خۆشەویستی [ Mer... 👁] 📕 ✖ 0 2 ✔ 99% ✍ R.K. 12-2-2021 15:36:52\n👁 Denna post har tittat 3,853 gånger\nزنجیرە کتێبی 44 پێک هاتوە لە چوار کتێب کەهەریەکیا [ Mer... 👁] 📕 ✖ 0 1 ✔ 99% ✍ R.K. 30-1-2021 16:02:17\n👁 Denna post har tittat 1,892 gånger\nناونیشانی پەرتووک 44 شتە جوانەکان... 44 بیرۆکە سە [ Mer... 👁] 📕 ✖ 0 4 ✔ 99% ✍ R.K. 25-5-2021 18:10:00\n👁 Denna post har tittat 2,639 gånger\nناونیشانی پەرتووک 44 ناوازە... 44 بیرۆکە سەبارەت [ Mer... 👁] 📕 ✖ 0 3 ✔ 99% ✍ R.K. 25-5-2021 17:44:19\n👁 Denna post har tittat 6,685 gånger\n👁 Denna post har tittat 20,040 gånger\n📕 10 بنەما Bibliotek\n📅 Lades Jun 4 2018 4:04PM\n👁 Denna post har tittat 6,247 gånger\n10 بنەما گرنگترن بنەماکانی پەروەردەکردنی ڕۆڵەکانم [ Mer... 👁] 📕 ✖ 0 1 ✔ 99% ✍ Z.S. 4-6-2018 16:04:15\n📕 10 خاڵ خۆزگە پێش چوونە زانکۆ بمزانیایە Bibliotek\n👫 Editor Namn Humam Tahîr\n📅 Lades Feb 10 2018 8:07PM\n👁 Denna post har tittat 23,879 gånger\nنووسەر: د.یاسین عەبدلکەریم بکار (پزیشکی دەروونی) [ Mer... 👁] 📕 ✖ 1 2 ✔ 99% ✍ H.T. 10-2-2018 20:07:03\n👁 Denna post har tittat 3,426 gånger\n📕 10 خولەک و 38 چرکە لەم دنیا سەیەرە Bibliotek\n📅 Lades Jun 27 2020 8:32AM\n👁 Denna post har tittat 2,240 gånger\nئەلیف شەفەق وەرگێڕانی لە ئینگلیزیەوه: ئازاد مەحمو [ Mer... 👁] ✖ ✖ 1 0 ✔ 99% ✍ Z.S. 27-6-2020 8:32:11\nRelaterade filer 52,505\n🗄 Källor 16,353


نزیکەی ٢٠٠ جولەکە ڕژانە ناو مزگەوتی ئەقسا – ئیسلامی\nسه‌ره‌تا/ جیهانی ئیسلامی/نزیکەی ٢٠٠ جولەکە ڕژانە ناو مزگەوتی ئەقسا\nنزیکەی ٢٠٠ جولەکە ڕژانە ناو مزگەوتی ئەقسا\nئاژانسەکانی هەواڵ بڵاویانکردووەتەوە، نزیکەی ٢٠٠ جوولەکە، لە نێویاندا وەزیری کشتوکاڵی ئیسرائیل، ئەمڕۆ ٢٢ی نیسانی ٢٠١٩ ڕژاونەتە ناو مزگەوتی ئەقسا لە شاری قودس.\nهەندێک لە میدیاکان بە “هەڵکوتانەسەر مزگەوتی ئەقسا” ناویانبردووە و باسیان لەوە کردووە، ھەڵکوتانە سەر مزگەوتی ئەقسا لەلایەن جوولەکەکانەوە، ھاوکاتە لەگەڵ ئەوەی لەمیانی ئەم ھەفتەیدا ڕێورەسمەکانی تایبەت بە ھاتنی “جەژنی ھەستانەوەی جوولەکە” بەڕێوەدەچێت.\nفیراس دبس بەرپرسی ڕاگەیاندنی فەرمانگەی ئەوقافی فەڵەستین لە بەیاننامەیەکدا کە کۆپییەکی بۆ میدیاکان نێردراوە ڕایگەیاندووە، بەیانی ئەمڕۆ دووشەممە (٢٢ی نیسانی ٢٠١٩)، ١٧٠ جوولەکەی توندڕەو، لە نێویاندا ئەوری ئەرئێل وەزیری کشتوکاڵی ئیسرائیل، ڕژاونەتە ناو مزگەوتی ئەقسا.\nفیراس دبس ئاماژەی بەوەش كردووە کە ئەوری ئەرئێل بینراوه بە یاوەریی ژمارەیەک پۆلیسی ئیسرائیل بەنێو حەوشەکانی مزگەوتی ئەقسادا گه‌ڕاون.\nئەمەش لەکاتێکدایە، پێشتر فەرمانگەی ئەوقافی فەڵەستین بۆ چەندین جار داوای لە کاربەدەستانی ئیسرائیل کردبوو کە ڕێگە لە ھەڵکوتانە سەر مزگەوتی ئەقسا لەلایەن جوولەکەکانەوە بگرن، بەڵام کاربەدەستانی ئیسرائیل داواکەیان ڕەتکردووەتەوە.\nپارچەی لەشی جەمال خاشقچی لە حەوشەی ماڵی کونسوڵی سعودییە لە ئیستەنبوڵ دۆزراوەتەوە\nسۆیڵو: پەكەكەمان ڕیشەكێشكردووە\nترەمپ: ئەردۆغان وتی تورکیا ڕیشەی داعش لە سوریا دەردێنێت


لە پاپ کاتۆلیک تر!، برایم لاجانی – PMNews\nلە سایەی گەشەکردنی ڕاگەیەنە گشتیەکان و پەرەسەندنی هۆیەکانی هاتووچۆ، زۆربەی خەڵکی کوردستان زانیاری پێویستیان لەسەر وەزعی وڵاتانی جۆراو جۆری دونیا و بە تایبەت وڵاتانی ناوچە هەیە.\nبەشێکی بەرچاو لە خەڵکی کوردستان لەو چەند ساڵەدا سەردانی تورکیە، قەتەر، دووبەی و ئەبوزەبی و سعودیەیان کردوە.\nهەم تورکەکان و هەم عەرەبەکان موسوڵمانن.عەرەبەکان ئیدیعای خاوەنداریەتی ئیسلام دەکەن و تورکەکانیش ڕێبەرایەتی ئیمپڕاتۆڕیەتی ئیسلامیان بۆ چەند سەد ساڵ لە کارنامەی خۆیان دا تۆمار کردوە.\nدووبەی ئێستا بۆتە ناوەندێکی گەورەی ماڵی و بازرگانی و گەشتیاری. لەوەش زیاتر زانکۆ و زانستگاکانی هێندە چوونەتەپێش کە وەک جەمسەرێکی گەورەی زانست و تکنۆلۆژی دونیای سەردەم بە حیساب دێ. لە قەتەر پێنج زانستگای گەورەی ئەمریکایی بنیات نراون کە لە زانکۆ هەرە گرنگ و بە ئیعتیبارەکانی دونیای ئەمڕۆ دەژمێردرێن. ئەبووزەبی لەمێژە خاوەنی ماستەرپلانی گەشەو هەڵدانە.هەرلەوکاتەدا کە یەکێک لە گەورەترین مزگەوتەکانی دونیای تێدایە، بەشێک لە زانستگای سۆربوونی فەرانسەشی ڕاکێشاوەتە لای خۆی.\nتەواوی ئەو شێخ نشینانە هەموویان دەرگا و پەنجەرەکانیان بە ڕووی دونیای تازە وپێشکەوتنە سەنعەتی و زانستی و کۆمەڵایەتی و کولتوریەکاندا کردوونەتەوە.هەرکەس پیاسەیەکی کورت بە شەقامەکانی قەتەر و ئەبووزەبی و دووبەی دا بکات، بۆی دەردەکەوێ کە ئەو میرنشینانە چۆن ڕەگەڵ کاروانی پێشکەوتنی ئابووری و کۆمەڵایەتی سەردەم کەوتوون و خەریکن کەڵکی خۆیانی لێ وەردەگرن.\nبەیەک چاوگێرانی خێرا بۆمان دەردەکەوێت کە ئەوان توانیویانە بەشێک لە پێشکەوتنی هەموولایەنەی دونیای سەردەم بێننە ئەو سەحرا کولتووریە قاقڕە\nلەوێش ئیسلامی حەنبەڵی وشک هەیە، بەڵام کەس بە ناوی دین و مەزهەب موزاحیمی ئازادیە فەردی و کۆمەڵایەتیەکان نابێ. لەوێ مەزهەب و دین و تاعەتی خوا زۆرتر دەچێتە خانەی ژیانی شەخسی و تایبەتی. بە ملیۆن گەشتیار لە هەموو دونیاوە، بە هەر دین و مەزهەبیکەوە کە هەیانە ڕوودەکەنە ئەوێ و پێشوازیان لێدەکرێ.\nلەهیچ کام لەو میرنشینانەدا، پێشکەوتنە ئابووری و فەرهەنگی و کۆمەڵایەتی و سەنعەتیەکان بە بەهای سەرکوتی موسوڵمانانی ئەوێ وەدەست نەهاتوون. ئازادیە شەخسی و تایبەتیەکان بەشێک لە فەرهەنگی ژیانی ئەو وڵاتەن.\nئەزموونی چل ساڵ دەستەڵات داریەتی کۆماری ئیسلامی بۆتە مایەی پەند و عیبڕەت بۆ وڵاتانی عەرەبی و تورکیەو میرنشینەکانی خەلیج و ڕایان دەتڵەکێنێ و تەکانیان پێ دەدات. پاش مۆرکردنی پەیماننامەی ئیبڕاهیم ئەو ڕەوتە خێرایی زۆرتریش بە خۆوە دەگرێ.گەلانی عەرەب گەیشتوونەتە ئەو بڕوایەی کە دەبێ زەلکاوی چاخەکانی نێوەڕاستی خۆیان بە جێ بێڵن.\nلە تورکیەش دەبینین کە هەر لەوکاتەدا کە تورکەکان خۆیان پێ لە هیچ موسوڵمانێک کەمتر موسوڵمان نیە، کەچی شوێنەوارێک لە موزاحەمەتی مەزهەبی لە تورکیەدا وەبەرچاو ناکەوێ. بە پێچەوانەوە کراوەیی بە ڕووی دونیای دەرێ دا، ئەو وڵاتەی کردۆتە ناوەندێکی گەورەی پەرەسەندنی ئابووری و کۆمەڵایەتی و بازرگانی. کار گەیوەتە جیگایەک تەواوی موسوڵمانانی ناوچە بۆ گەڕان و گەشت ، بۆ سەیران ، بۆ کاروکاسبی و بازرگانی، ڕوودەکەنە تورکیە. ساڵانە بە دەیان هەزار موسوڵمان لە عێڕاق، ئێران، میسر، سۆماڵی و یەمەن و سوریەو لوبنان و کوردستان و ئورروپاو ئەمریکاوە سەرمایەکانیانیان دەبەنە تورکیە و لەوێ نیشتەجێ دەبن.\nبەو جۆرە هەم تورکیە و هەم میرنشینەکانی کەنداو دەتوانن سەرمەشقێکی باش بن بۆ کوردستانیش. هیچ پێویست ناکات سلێمانی و دهۆک و کەرکوک و هەولێر خۆیان دەگەڵ سوئێد و نۆروێژ و فەرانسە بەراورد بکەن و ئیلهامیان لێوەرگرن. دیارە ئەگەر ئەوەبکەن زۆر باشە. بەڵام ئەگەر ناتوانن ئەوە بکەن واباشە تێکۆشن چاو لە برا موسوڵمانە عەرەب و تورکەکان بکەن و تێکۆشن لەوان وەدوانەکەون.\nموسوڵمانی کورد دەبێ بزانێ کە دواکەوتوویی سیاسی و فەرهەنگی و کۆمەڵایەتی و ئابووری و سەنعەتی، هیچ پێوەندیەکی بە ئیمانداری و خواپەرستی و دین و ئیسلامەوە نیە. کوردستان بێ ئەولاو لا دەبێ ڕەگەڵ کاروانی پێشکەوتنی مرۆڤایەتی کەوێ. ئەمن مێژووی ئیسلامم لە زانستگا خوێندوە. ئیسلام چۆتە هەرجێگایەک ڕەنگی ئەوێی گرتووە. ئیسلامی نۆروێژی ڕەنگی کولتوور و تەبیعەتی نۆروێژی گرتووە.\nئەوەتا عەرەبەکانی کەنداو کە فەزڵی خاوەنداریەتی ئیسلام بە هەموو موسوڵمانان دەفرۆشن و لە یەک قەدەمی مەککەو مەدینەش هەڵکەوتوون، وێرای ئەوەی کە تاعەت و خواپەرستی خۆشیان دەکەن، دەستیان بە ماتۆڕی پێشکەوتنی ئابووری و کۆمەڵایەتی دونیاوە گرتووە و دەگەڵی دەچنە پێش. تورکەکان کە بەسەدان ساڵ کلیلی کابەو ماڵی خوایان لە گیرفاندابووە و ئێستاس خۆیان بە موسوڵمانی تەواو عەیار دەزانن، هەموو هەوڵیان ئەوەیە بێنە نێو یەکیەتی ئورروپا یا ئوورووپا بەرنە وڵاتی خۆیان.\nئێمەی کورد نە فەزڵی خاوەنداریەتی ئیسلاممان هەیە و نە قەتیش کلیلی کابەی پیرۆزمان پێ بووە. ئێمەی کورد فەتح کراوین. واتە بە زەبری سەرەنێزە شادەو ئیمانمان هێناوە.( شادەو ئیمانێک بە زەبری سەرەنێزە بێ دەبێ چەندە بەرحەق بێ!) تورکەکان خۆیان بێ شەڕ واتە دڵخوازانە ئیسلامیان قبووڵ کردوە.\nکەواتە ئەو تەعەسوبە وشکە سەبارەت بە دین و ئیسلام کە جارجار لێرەو لەوێ لە نێوماندا خۆی نیشان دەدا، بێجگە لەسەر لێشێواوی مانایەکی دیکەی نیە.هاوکارێکم Ann Kristin Olsen کە شانازی بە دۆستایەتی ئەوەوە دەکەم دەڵێ ئەو مەسەلەیە نەخۆشی ناسنامەیی و هەویەتییە.ئێوە هەویەتی خۆتان نە دۆزیتەوە.ئەوە جەهل و نەزانیە. ئاخر خۆ ئێمە لە پاپ کاتۆلیک تر نین. عەرەب و تورکەکان چۆنیان پێ خۆش بێ ئاوا ئیسلام تەفسیر دەکەن. ئیدی ئێستا رێبەرانی ئاینیش تێگەیوون کە هەموو دینەکان و تەنانەت ئیسلامیش، پێویستە خۆیان دەگەڵ ڕاستیەکانی دونیای نوێ هاوئاهەنگ بکەن. لە ئەمریکا کلیساکان ژێرزەمینەکانیان دەکەنە دانسینگ و دیسکۆ، تا لاوان ڕوویان تێبکەن و لەوڕیگایەوە لەگەڵ پەیامەکانی مەسیحیەتیش ئاشنابن.\nپێویست نیە تێکۆشین لە ئینگلیس و فەرانسە وەدوانەکەوین. بەڵام با لانی کەم تێکۆشین لە برا عەرەب و تورکە موسوڵمانەکانی دراوسێمان بەجێ نەمێننین.


راگەیەندراوی PAK لەمەڕ تیرۆری هەڤاڵ سیاوەش بەهرامی ” داڵاهوو کرماشانی” | نوێنەرایەتی ئوروپا پارتی ئازادیی کوردستان\nلە درێژەی بیۆتێرۆریزمی دەوڵەتی داگیرکەری فارس لە ناوچەکانی باشووری ڕۆژهەڵاتی نیشتمان دژی تێکۆشەرانی ئەم دەڤەرە، رۆڵەیەکی دیکەی کورد، لە بەندیخانە تێرۆر کرا.\nپارتی ئازادیی کوردستان هەواڵی تیرۆرکرانی ” سیاوەش بەهرامی” ناسراو بە داڵاهوو کرماشانی رادەگەیەنێیت.\nهەڤاڵ سیاوەش بەهرامی کوڕی کاکە، لەدایک بووی ئاوایی دەشتی مورتی سوفلای داڵاهووی کرماشان سەرەتای ساڵی 2017 هاتە ریزەکانی پارتی ئازادیی کوردستان. پاش تێپەڕ کردنی قۆناغەکانی پەروەردە و بارهێنان، درایە هێزی پێشەوا. ماوەی دوو ساڵ لە مێحوەری ڕۆژاوای کەرکووک، لە بەرەنگاربوونەوە و شکستدانی رێکخراوی داعش و پاشان لەشەڕی پردێ‌دا بەشداریی کرد. لە کۆتاییەکانی 2018 گەڕایەوە ناوخۆی رۆژهەڵاتی داگیرکراو.\nهەڤاڵ سیاوەش چەند جارێک لە لایان ڕێکخراوی ئیتلاعاتی سپای پاسدارانەوە لە کرماشان دەگیراو بەردەدرا. دواجار 3مانگ لەمەوبەر، بە تاوانی هەبوونی پێوەندیی لە گەڵ پارتی ئازادیی کوردستان و نیازی گەڕانەوە بۆ ڕیزەکانی پێشمەرگە، گیرا و رەوانەی گرتووخانەی پاوە کرا. رۆژی پێنجشەممە 5ی جۆزەردان، پاش لێدانی دەرزیی ژەهری کوشندەی ڕایسین لەلایان ئیتلاعاتی سپای پاسدارانەوە؛ بەناوی مۆڵەت پێدان رەوانەی ماڵەوە دەکرێ و پاش دوو ڕۆژ لە ئاکامی کارتێکەریی ژەهرەکە، پێرێ شەممە گیانی بەختکرد. تەرمی شەھید سیاوەش دوێنێ لە زێدەکەی ئاوایی بەخاک سپێردرا. بەم تاوانەوە، ژمارەی قوربانییانی بیۆتێرۆریزمی تاران لە باشووری ڕۆژهەڵاتی نیشتمان گەیشتە 6 تێکۆشەری ڕیزەکانیPAK.\nپارتی ئازادیی کوردستان بە بۆنەی گیانبەختکردنی ھەڤاڵ سیاوەش بارامیی، پرسە و سەرەخۆشیی پێشکەش بنەماڵە و کەس و کار و نەتەوەکەمان دەکات.\nهۆکاری پەرەسەندنی پیلان و تاوان و تێرۆری تاران دژی خەباتگێڕانی پارتی ئازادیی کوردستان، دەگەڕێتەوە بۆ ترس و دڵەڕاوکێی تاران لە بەهێز بوونی پێگەی جەماوەریی پاک و پێشوازیی دانیشتوانی ئەو دەڤەرانە لە گوتار و ستراتیژی و هەڵوێستە نەتەوەییەکانی.\nلەلایەکی دیکەوە کوشتنی خەباتگێڕانی نەتەوەیی کورد بەم تەرزە تایبەتە لە دەرەوەی بە ناو یاسا و حوکمی فەرمی و شەرعیی؛ بۆ بە میدیایی نەبوونی تاوانەکان و لە ئاکامدا نەشڵەژانی ناوچەکانی باشووری رۆژهەڵات و پێشگیریی لە جووڵە و هەستانی خەڵکە.\nئەگەر چی شەهید کرانی هەر هەڤاڵێکمان داخێکی دیکە دەنێتە سەر دڵ و هەستمان، بەڵام ناتوانێ لە ڕێگای پیرۆزی ئازادیی و سەربەخۆیی کوردستان ساردمان بکاتەوە و کاروانی ڕوو لە خۆری ئێمە بوەستێنێت. پارتی ئازادیی کوردستان بە هەر برینێک کە هەڵیدەگرێت جار لە گەڵ جار سوورتر و شێلگیرانەتر پێشەنگایەتی خەباتی ڕزگاریی خاک و ڕادانی دوا سەربازی داگیرکەری دەوڵەتی فارس لە ماکۆوەهە تا یاسووج و گەیشتن بە دەوڵەت و سەربەخۆیی نەتەوەیی، دەکات.\nیاد و ناوی شەهید سیاوەش و شەهیدانی خەباتی 31 ساڵەمان، هاندەرێکی بەهێزە بۆ بڕینی ئەو ڕێگا پڕشانازییە.\n9ی جۆزردانی 2722 ک\n30ی مای 2022 ز


بەغدادی ڕۆیشت، بەڵام داعش هێشتا زیندووە- وە دەتوانرێت دووبارە ئامادەبکرێنەوە بۆ سەرهەڵدانەوەی هێرشەکان راپۆرتێكی گرنگ لەو بارەیەوە – Standard Kurd\nبەغدادی ڕۆیشت، بەڵام داعش هێشتا زیندووە- وە دەتوانرێت دووبارە ئامادەبکرێنەوە بۆ سەرهەڵدانەوەی هێرشەکان راپۆرتێكی گرنگ لەو بارەیەوە\nلەلایەن ستاندار Posted on تشرینی یه‌كه‌م 29, 2019 678 جار بینراوە 0 سەرنج\nستاندەر، وەرگێڕانی: محمد صلاح*\nئەبوبەکر بەغدادی، سەرکردەی داعش کوژرا. ئەو پیاوەی کە سەرکردایەتی دەوڵەتێکی دەکرد کە پێی دەوترا ئیسلامی- یەکەم هێرشی بۆ ڕەقە لە سوریا بوو و پاشان سەرکردایەتی هێرشێکی لە ناکاو و توندی کرد کە بۆ سەر عێراق بوو، دواتر بەرەو موسل هەڵچوون، پاشان تکریت، دواجار بۆ دەروازەکانی بەغداد. دەوڵەتی ئیسلامی لە عێراق و سوریا کە ناسراوە بە داعش، بەشێوەیەکی ترسناک و دڕندە دەرکەوت، دووبارە دەرکەوتنەوەی کۆیلە، کۆمەڵکوژی یەزیدییەکان، ئەنجامدانی لەسێدارەدان و سەربڕین- هەمووی بە کامێرا تۆمارکراوە-کە ئەنجامیاندەدا، وە جگە وێرانکردنی شوێنە ئایینی و مێژوویەکان. ویلایەتە یەکگرتووەکان، بەیارمەتی هێزەکانی هاوپەیمانان، عێراق و(هەسەدە) هێزەکانی سوریای دیموکرات دەوڵەتی ئیسلامیان تێکشکاند و ئەبوبەکر بەغدادیان کوشت.\nهەرچەندە داعش زۆری ماوە بەیەکجاری کۆتایی پێبێت، لە ڕۆژئاوای ئەفریقیا، لیبیا، نیمچە دوورگەی سینای میسر، ئەفغانستان و فیلپین کاری خۆیان ئەنجامدەدەن، وە لە ئەوروپا و شوێنەکانی تر ئەو خیلافەتە شوێنکەوتەی هەیە. بەپێی ڕاپۆرتێکی پشکنەری پێنج لایەنەی گشتی کە لەمانگی گەلاوێژ بڵاوکراوەتەوە(تاوەکو ئێستا نزیکەی ۱۸٠٠٠ چەکدار لە سوریا و عێراق کوژراون). بەپێچەوانەی ئوسامە بن لادن یاخود ئەبو موسعەب ئەلزەرقاوی، کە ڕابەرایەتی ئەلقاعیدە ی دەکرد لە عێراق، بەغدادی درێژەی بە ڕێبازێکی کورتدا. ئەو تەنیا یەکجار لە شوێنێکی گشتی دەرکەوت لە مانگی تەمموز لە ساڵی ۲٠۱٤، کاتێک ووتارێکی لە مزگەوتێکی گەورەی موسل خوێندەوە. دوای ئەوە، میدیای داعش (ئەلفورقان) و ئەکاونتەکانی تۆڕە کۆمەڵایەتیەکان چەند نامەیەکی دەنگی پچڕپچڕی سەرکردەی داعشیان بڵاوکردەوە.\nپاشان، لەسەرەتای ئەوساڵ، ڤیدیۆیەکی تر بڵاوکرایەوە کە بەتەواوی دەموچاوی بەغدادی نیشاندا کە جلێکی نائاسایی لە بەردابوو و لە سەر زەویەک دانیشتووە و دانیپیادانا کە لە شەڕی باغۆز شکان. لە نێوان ۱۲ چەکدارانی داعش و ژنەکانیان و منداڵەکانیان سی ئێن ئێن لە وەرزی بەهاردا چاوپێکەوتنێکی ئەنجامدا بەدرێژایی ماوەی شەڕی باغۆز، دوا قەڵا ی گروپەکە لە ڕۆژهەڵاتی سوریا کە ئاماژە بە ناوی ئەبوبەکر ئەلبەغدادی دەکات. توندڕەوەکان کە هێشتا دڵسۆزانە بۆ بیرۆکەی داعش ماونەتەوە، دووپاتیان کردۆتەوە کە ئەوان دەوڵەتی ئیسلامیان دەوێت نەک خەلیفە. بەغدادی هەرگیز خواپەرستیەکی کەسێتی نەبووە. زۆر جەختی لەوە دەکردەوە کە ئەو نەوەیەکی پەیامبەر(محمد) بوو درێژە بە ڕێبازەکەی دەدات، بەڵام تەنانەی نەگەیشتە ئاستی سەرکردەی ئەلقاعیدە(ئوسامە بن لادن) کە بە کۆتایی جیهان دەناسرایەوە. سەرەتا بن لادن هات بۆ ناوبانگ دەرکردن لە ساڵی ۱۹۸٠ کان، کاتێک کە ڕابەرایەتی (موجاهیدانی عەرەب) ی دەکرد لە جەنگێکدا لە دژی داگیرکەریەکانی سۆڤیەت لە ئەفغانستان.\nلە ساڵی ۱۹۹٠ کان لە سودان و پاشان ئەفغانستان، چاوپێکەوتنێکی لەگەڵ میدیا ڕۆژئاواییەکان ئەمجامدا، وە سی ئێن ئێن یش لەگەڵ دابوو، وە تەنانەت دوای هێرشەکانی ۱۱ ی سێپتەمبەر لە ویلایەتە یەکگرتووەکان و ئەو بەرپرسیارەتی خۆی ڕاگەیاند و ڤیدیۆکانی بڵاوکردەوە. وەک خەلیفەیەکی دەوڵەتی ئیسلامی، بەغدادی هەرگیز چاوپێکەوتنی لەگەڵ هیچ لایەنێکدا نەکردووە.\nدواجار ئەمریکییەکان دۆزیانەوە و کوشتیان. دۆناڵد ترەمپ دەڵێت”بەغدادی نووزە نووز و هاوار و ناڵەی دەهات” داعش وون نابێت. ڕەنگە لە شوێنێکی تر گروپی تری لێببێتەوە، هەر وەک (موجاهیدانی عەرەب) کە لەلایەن ئوسامە بن لادن لە عێراق ئەلقاعیدە ی لێ دروست بوو، وە دواتر داعش. بێگودانە ئەوەی کە بۆ داعش دێت، خۆرهەڵاتی ناوەڕاست خاکێکی بە پیتە بۆ گروپە توندڕەوەکان. دەسەڵاتدارەکان گەشەیان بە ئامڕازێکی چاوەڕوانکراو داوە. ئەوان ناوەندە حیزبییەکان تێکدەشکێنن و بە ترس بێدەنگیان دەکەن، هەر کەسێک داوای گۆڕانکاری بکات زیندانی دەکەن، نەیارە ڕاستەقینەکان یان خەیاڵکراوەکان ئەشکەنجەیان دەدەن یان دەیکوژن. هەرچی ئۆپۆزسیۆنی ڕاستەقینەی چەپە لەلایەن توندڕەوترین لایەن هێرشیان دەکرێتە سەر،زۆربەی کات پایەکانیان لەلایەن ئەوانەوە پڕدەکرێتەوە کە دەتوانن لە زیندانەکان بێنەدەرەوە لە شوێنەکان وەکو دیمەشق، قاهیرە، بەغداد و ڕیاز. لە ئەنجامدا، خەڵکەکان ڕووبەڕووی هەڵبژاردە پەسێنراوەکان دەکرێنەوە:یا پەسەندکردنی دەسەڵاتدارانی دەوڵەت و دانیشتووانەکەی یانیش پشتگیریکردنی توندڕەوەکان. بەڵام زیاتر لە ۱٠ ساڵە بەهەمان تەڵە دەبێتەوە. وەک دزێوێک هەندێک لە هێزە چەکدارەکانی ڕۆژهەڵاتی ناوەڕاست ئەوانەن کە توندڕەوەکان پەسەند دەکەن. هەتا وەکو ئەبوبەکر بەغدادیەکان دەربکەونەوە، هەر لەناودەبرێنەوە.\nسەرچاوە:سی ئێن ئێن\nبڵاوکراوەی پێشووگرینگ_ ستاندەر ڕێكەوتنامەیەكی سەربازی نێوان هەریم وبەغدا بلاودەكاتەوە\nبڵاوکراوەی نوێتردەستەی دەست پاکی: تەنیا ١٠ وەزیر سەروەت و سامانی خۆیان ئاشکراکردووە\nPosted on حوزه‌یران 12, 2020 0 442\nPosted on حوزه‌یران 18, 2020 0 823\nPosted on حوزه‌یران 23, 2020 0 17890\nPosted on حوزه‌یران 29, 2020 0 6341


مەزلووم عەبدی: د شەرێ پەکەکێ و ترکیێ دا ئەم بێ لایەنین - دارکا مازی\nمەزلووم عەبدی: د شەرێ پەکەکێ و ترکیێ دا ئەم بێ لایەنین\nفەرماندارێ گشتی یێ ھێزێن سووریا دەمۆکراتیک (ھەسەدێ) مەزلووم عەبدی رادگھینیت، پەیوەندیێن وان لگەل حکووماتا شامێ دا قوت نەبوونە.\nفەرماندارێ گشتی یێ ھەسەدێ مەزلووم عەبدی د ھەڤپەیڤینەکێ دا لگەل ئەنستیتویا لێکۆلینێن واشنگتۆنێ دا راگھاند، پێوەندیێن وان لگەل حکوومەتێ دا بەردەوامن و نەھاتنە قوتکرن، لێ حکوومەت ھیژ ژی ژ بۆ چارەسەریێ نە ئامادەیە.\nعەبدی دیار کر، ئەو دخوازن پرسگرێکێن د ناڤبەرا وان و شامێ دا چارەسەر ببن، لێ حکوومەتا شامێ ب ھەلوەستا “ئالیێ سەرکەفتی” سەرەدەریێ دکەت و دخوازیت بریارێن خوە بسەپینیت و ڤەگەریتە پێش سالا 2011ێ.\nل سەر پەیوەندیێن لگەل ئالیێن ئۆپۆزیسیۆنا سووریێ ژی مەزلووم عەبدی دیار کر، پەیوەندیێن وان لگەل ئۆپۆزیسیۆنێ دا نە باشن، ب تایبەت پشتی داگیرکرنا عەفرین، گرێ سپی و سەرێ کانیێ.\nفەرماندارێ گشتی یێ ھەسەدێ گۆت ژی، ئەو پێشبینی دکەین ئیسال گوھەرتن د پرۆسەیا سیاسی یا سووریێ دا چێببن.\nدەربارێ پەیوەندیێن لگەل ھەرێما کوردستانێ دا، فەرماندارێ گشتی یێ ھەسەدێ گۆت، وان چ پرسگرێکێن لگەل ھەرێما کوردستانێ دا نینن و ئەو ھەول ددەن پەیوەندیان لگەل ھەر کەسەکێ دا، لگەل ھەموو پارتیان و سەرکردەیێن وان دا دەینن.”\nمەزلووم عەبدی تەکەز کر ژی، دڤێت کورد ناکۆکیێن خوە ب دیالۆگێ چارەسەر بکەن و رژاندنا خوینا کوردان حەرامە.”\nدەربارێ ترکیێ دا ژی مەزلووم عەبدی گۆت، ئەو دخوازن ناکۆکیێن خوەیێن لگەل ترکیێ دا ب ریا دیالۆگێ چارەسەر بکن، ژ بەر کو ھەسەدێ چەندین جاران ئاشکەرا کریە، ئەو نە ئالیەکێ شەرێ د ناڤبەرا ترکیا و پەکەکێ دایە.


گووگڵ و مایکرۆسۆفت لەسەر کێشەی ئەپڵیکەیشنی “یوتیوب” ڕێکدەکەون. – کەی ئای تی ئێن\nبابەتی گرینگ 25, ئایار 2013\nگووگڵ و مایکرۆسۆفت لەسەر کێشەی ئەپڵیکەیشنی “یوتیوب” ڕێکدەکەون.\nلە کۆتایدا هەر دوو کۆمپانیای ئەمریکایی “مایکرۆسۆفت” و “گووگڵ” ڕێکدەکەون لەسەر گەشەپێدانی ئەپێکی تایبەت بە یوتیوب بۆ سیستەمی ویندۆز فۆن و ئەمەش دەبێتە پردێکی هاوبەشی لەنێوان هەردوو کۆمپانیا. شایەنی گووتنە هەردوو کۆمپانیا لە ڕاگەیەندراوێکیاندا ئاماژە بە گەشەپێدانی ئەپی تایبەت بە یوتیوب دەکەن لەسەر سیستەمی ویندۆز فۆن بەشێوەیەک لەگەڵ یاساکانی API يوتيوب بێتەوە بە گرتنە خۆی سیستەمی ڕیکلامی کۆمپانیای گووگڵ. کە بڕیارە لە مانگی داهاتوو بڵاوبکرێتەوە و لەجێگای ئەپی پێشووی یوتیوب دابنرێت کە گەشەپێدراوی مایکرۆسۆفت خۆی بووە.\nجێگای وەبیرهێنانەوەیە کە ٧ی ئەم مانگەبوو، مایکرۆسۆفت ئەپڵیکەیشنی تایبەت بە یوتیوبی بۆ ویندۆز فۆن ٨ ڕاگەیاند کە لە گەشەپێدراوی خۆیەتی و تێیدا توانای داگرتنی ڤیدۆکانی هەیە و ڕیکلامەکانی گووگڵیش دەرناکەون.\nوا پێدەچێت ئەم ڕێککەوتنەی نێوان هەردوو کۆمپانیا لە ئەنجامی زنجیرەیەک لە دانوستان و کاردانەوە هاتبێت و هەروەکو لە ١٥ی ئەم مانگەبوو گووگڵ لە پەیامێکی تایبەتیدا داوای لە مایکرۆسۆت کرد بە کێشانەوەی ئەپی یوتیوب لە کۆگای ویندۆز فۆن ئەمەش بەهۆی زەووتکردنی مافە تایبەتییەکانی یوتیوب.\nتاگەکان ئەپڵیکەیشن گووگڵ مایکرۆسۆفت


لە یەمەن دەست بەسەر چەندین کەلوپەلی ئیسرائیلی دا گیرا + وێنە - هەواڵەکانی جیهانی ئیسلام\nیەمەن / مەڵتیمیدیا / هەواڵ / وێنە\nلە یەمەن دەست بەسەر چەندین کەلوپەلی ئیسرائیلی دا گیرا + وێنە\nدوو شه‌ممه 3 ئایار 21 - 23:55\nبارەکان بریتین لە ٧٨٦ جانتای قوتابخانە کە نەخشەی ساختەیان تێدایە کە دان بە رژێمی زایۆنی دەنێت و بابەتی ساختە بۆ منداڵانی یەمەنی تێدایە.\nهەواڵەکانی جیهانی ئیسلام: پۆلیسی حکومەتی ڕزگاری یەمەن سەر بە ئەنساروڵڵا لە بەندەری ئەلحودەیدەی ئەو وڵاتە دەستی بەسەر چەندین باردا گرت کە جانتای قوتابخانەو کەلوپەلی پەروەردەیی سەر بە یونیسێف ـیان تێدابووە.\nمەهدی کەحلانی، بەڕێوەبەری گشتی پۆلیسی بەندەری ئەلحودەیدە و جابر ئەلرازحی، بەڕێوەبەری گشتی ئەنجومەنی باڵای کاروباری مرۆیی لە ئەلحودەیدە، سەردانی شوێنەکەیان کردووە و فەرمانی دەست بەسەرداگرتنیان داوە. ئەلرازحی به میدیاکانی رایگەیاندووە، ئەمە یەکەم جار نییە یونیسێف ئەم جۆرە بارانە هاوردەی بەندەری ئەلحودەیدە دەکات و چەندین جار دەست بەسەر ئەو جۆرە بارانەدا گیراوە.\nناوبراو لەمبارەیەوە وتی: ئەو کار و چالاکییانەی کە ئەو ڕێکخراوانە بەناوی هاوکاریکردنی گەلی یەمەنەوە ئەنجامی دەدەن، بەشێکن لە پلانی دوژمنکارانە و ئیستکباری جیهانی ئەمریکا و ئیسرائیل. هەوڵەکانی ئەوان بۆ گەیاندنی کلتوری ئاساییکردنەوە و دان پێدان بە داگیرکەران [ئیسرائیل] لەناو منداڵەکانماندا بە ئاگاداریی هێزەکانی ئاسایش و هەواڵگریی، هەروەها هۆشیاریی خەڵک پوچەڵ دەکرێتەوە.\nهاوردەکردنی ئەو جۆرە بارانە لە کاتێکدا دەبێت کە پێشتر هاوپەیمانی سعودیە دەستی بەسەر زیاتر لە ١١ کەشتی سووتەمەنی لە دەریای سووردا گرتووە و ڕێگە بە هاوردەکردنی دەرمان و خۆراک بۆ بەندەری ئەلحودەیدەی نەداوە.\nئەنسارۆڵڵا رژێمی ئیسرائیل سعودیه یەمەن


مەیەڵن بمرم،من بناغەی سەرمایەکانتانم،بێ ڤاکسینم مەکەن!.. عبدالرحمن محمد (مەلا ڕەحمان ئاوارەکان) – Dengekan\nbyDenegkan\tJanuary 27, 2021\tGeneral, Opinion\nئێمەی خەڵکانی ووڵاتانی تازەپێگەیشتوو، ئەگەر لە بەرەوو پێشچوونی زانستدا بەشدار نەبووینە، نموونەی ؛زانستی ئابووری و کشتووکاڵ و کارەبا و ئەستێرەناسی(ئەمەش دەتوانین بە وەرنەگرتنی هیچ یەک لە خەڵاتە جیهانیەکان بسەلمێنین،وەک خەڵاتی نۆبڵ) ، بەڵام لە دروست کردن و گەرم کردنی بازاڕدا بۆ شت و مەکی دروستکراوی وڵاتە پێشکەوتوو و پیشەسازیەکان سەرقافڵەین! بە تایبەتی ووڵاتە بە ناو ئیسلامیەکان، کە تایبەتمەندن لە عیبادەت و خواناسیندا، ئەم ژیانەیان بە لاووە شتێکی کاتی و بە سەرچووە، بۆیە خۆیان بە زانست و پیشەسازیەووە خەریک ناکەن! لە بەرامبەر ئەمەدا، سروشت کۆمەڵێک کانزا و سەروەتی ژێرزەمینی پێیان بەخشیووە، کە بریتین لە چەند چاڵە بیرێک لە نەوت و گاز، کە تا ئێستاش رەواج وبازاڕی گەرمە وڕەوڕەوەی پەرەپێدانی گەشەی پیشەسازی ڕۆژئاوایی پێ دەچێتە پێشەووە، بەڵام وا کۆمەڵێک شێوازی تر لە ووزە، لە چەشنی ووزەیی خۆر و ووزەیی با و ووزەیی ئەتۆم خەریکە جێگەی دەگرێتەووە.\nبۆ ئێمەی ئابووریناس جێگەی پرسیارە دواڕۆژی ئەو کۆمەڵگا بێ زانستانە، کە تەنها وەک گیاندارێکی کێوووی لە سەر سروشت دەلەوەڕێن، دەبێت دواڕۆژی نەوەکانی داهاتوویان چۆن بێت!؟ بەڵام کۆمەڵگا خۆیان دەڵێن(خودا دەلیل و پشتیوانی خەڵکی داماوە و بە برسێتی نامانهێڵێتەووە!؟) ، کەواتە دەتوانم بڵێم ٪١٠٠ بازاڕین بۆ ساغ کردنەووەی کاڵاکان، وە تا ئێستاش هیچ تروسکاییەک نیە، کە ڤاکسینێکی یا پێکووتەیەکی دژە ڤایرۆس لە دواڕۆژدا، لە بەغدا و ڕیاز و تاران و مەقادیشۆ و کابولەوە دروست بکرێت بۆ مرۆڤایەتی.\nڤاکسین یا پێکووتە، بۆ ماوەی چەند مانگێکە لە وڵاتانی پێشکەوتوو بە کار دەهێنرێت و هەندێکیشیان بۆ دووەم جار و سێهەم جار وەری دەگرن! تا ئێستا دەنگێک نیە لە کوتانی خەڵکانی کۆمەڵگا تازەپێگەیشتووەکان !؟ ئایا ئەم هاوکێشە، لە کۆتاییدا کارەساتبار نابێت؟ ئایا جیهانی بوون ناکەوێتە مەترسیەووە؟ ئایا ڕاوەستانی ژیان لە کۆمەڵگا دواکەووتووەکان یا تازە پێگەیشتووەکان، چ کاریگەریەک لە سەر ڕەوڕەووەی ئابووری و پیشەسازی، وڵاتە پێشکەوتووەکان دادەنێت؟ ئایا کەڵەکەی سەرمایە لە جەمسەرێکی زەوی، نەبەستراوەتەوە بە جەمسەرە هەژارەکەی تر؟ ئایا لۆجیکە، نیووەمان بمرین لە بێ ڤاکسینی، نیووەکەی تر خۆیان بتوانن ، نان و جلو بەرگ بۆ خۆیان دابین بکەن؟ سەدان پرسیاری تری وورووژێنەر!؟\nبا ئێمە، خەڵکی هەژاری کۆمەڵگا، بە تەزبیحەکەی دەستمان بێت، یا بە کۆمەڵێک بەرد و زیخ و چەو بێت، چونکە نەخوێندەوارین! با بزانین بە نەمانی ئێمە جیهان چی بەسەر دێت، یا وڵاتە پێشکەوتووەکان؛ ڕۆژانە لە سایت و پەیجە کوردیەکاندا، دەیبینین و دەیبیستین، سەدان ئۆتۆمبێل وەردەگەڕێن ، سەدان کەسی بریندار دەبرێن بۆ نەخۆشخانەکان، ئەمە تەنها لە کوردستان! کە وڵاتێکی پڕ نەوت و قیر و دەوڵەمەندە، جا دەبێت لە بەنگلادیش و فلیپین و تەنزانیا چی کارەساتێک بێت!؟ با بێینەووە سەر جادە و بانەکەی کەلار و کفری و دەربەندیخان و سلێمانی، ئەم ئۆتۆمبێلە وەرگەڕاوانە، چەند پارچەی یەدەکی دەوێت بۆ چاککردنەوە، ئەگەر بە تەواوی تێکشکابێت، ئەووە ئۆتۆمبێلێکی نوێ دێتە جێگەی! بریندارەکان، چەند خەرجیان دەبێت!؟ سندوقەکەکەی دایکم، لە لوقوم وبسکیت و شیرینیەکانی ترەووە، ئەگەر دروست کراووی دەرەوەی کوردستان نەبێت، بە دڵنیایی، پێکهاتەکەی لە شەکر و ڕۆن و ئەو تام و بۆنانەی تێیان دەکرێت لە دەرەووە هێنراون! تەقینەووەی ئەو بۆمب و مووشەکانە، کە بێجگە لە خەرجی خۆیان، ئەو وێرانکاریانە لە ژێرخانی کۆمەڵگا لە جادە و کارەبا و تەلەفۆن و ئاو و ئاوەڕۆ، لە کاتێکدا کە خۆمان ناتوانین وایەرێکی کارەبا دروست بکەین!؟ کەش و هەوای ژینگەی تاسلوجە و بازیان و لەیلان، کە هەزاران تووشبووی شێرپەنجە و نەخۆشیەکانی هەناسەی لێ دەبێتەووە، کەواتە فرۆشتنی هەزاران بگرە ملیۆنان تەن لە داودەرمان! خۆمان نووکی دەرزیەکمان بۆ ناکرێت کە شریقەت لێ دەدات! مانگاکان، کە دەسوڕێنەووە بە گەڕەکەکاندا لە سەر زبڵ و خۆڵ و خاشاک، بۆ پارویەک دەگەڕێن، تا بیخۆن! کە سەدان جۆر میکرۆب و نەخۆشی دەگوازنەووە! من کەمم باس کرد، تۆ خۆت، لای خۆتەووە، ئەووەی دەیزانیت، بیخە سەر بەڵگەکانی من. ئێمەیی کرێکار و زەحمەتکێش بە لەش ساغی و بە برینداری و بە مردوویش ژمارەین وکێرڤی قازانجەکان بەرز دەکەینەووە لە بۆرسەکانی جیهاندا!\nبا بێینە سەر ژمارە رەسمیەکانی ووڵاتە پێشکەوتووەکان، لەکاتێکدا ئەگەر ڤاکسین نەدرێتە ئەو ووڵاتانەی تازە پێگەیشتوو، خەڵکی چالاکی ئابووری و کۆمەڵایەتی کەم بکەنەووە و لە ماڵەووە دانیشن، بزانین ، چەند زەرەرمەند دەبن؟ لە لێکۆڵینەوەیەکدا هاتووە؛ ئابووری جیهانی زیاتر لە ٩ تریلیۆن دۆلار(١یەک تریلیۆن= ملیۆن* ملیۆن) زەرەرمەند دەبێت بە هۆی کۆرۆناووە، کە دەکاتە داهاتی یابان و ئەڵمانیا بە یەکەووە لە ساڵێکدا! ئەگەر نیوووەی وڵاتە دواکەوتوووەکان ڤاکسینەکەش بە کار بهێنن و ژیان و کەرتی ئابووری بگەڕێتەووە دۆخی جارانی، هێشتا ئابووری جیهانی، بڕی ١.٨ تریلیۆن بۆ ٣.٨ تریلیۆن زەرەرمەند دەبن، کە زۆربەی ئازارەکەی بەر ووڵاتە پێشکەوتووەکان دەکەوێت.\nڕوون و ئاشکرایە کە ئابووریەکان هەموویان پێکەووە بەستراونەتەووە”، بۆیە، لە دواڕۆژدا هیچ ئابووریەک ناتوانێت چارەسەر بکرێت، ئەگەر ئابوریەکانی تر چارەسەر نەکرێن. چونکە کۆڤید١٩ نە سنور دەناسێت نە ڕەگەز و نە جیاوازی چینایەتی، وەک دەبینین تا ئێستا کاری خۆی کردووە لە هەموو جێگەیەک، لە داڕوخانی ئابووریەکانەووە بگرە تا مەرگی ملیونان کەس لە هەموو جیهاندا، هەرچەندێک زۆربەی نێچیرەکانی خەڵکانی کرێکار و زەحمەتکێش بوونە، کە کاری دەستییان لە کارگەکاندا ئەنجامداووە، بە کۆمەڵ، دەنا دەوڵەمەند و خاوەن پلە بەرزەکان، لە زۆر شوێن توانیویانە لە ماڵەوووە، لە ڕێگەی ئەنتەرنەیت و کۆمپیوتەرەووە کارەکانیان ڕاپەڕێنن و تێکەڵاوی کەسانی تر نەبن، ئەگەر زۆریش دەوڵەمەند بێت، یا لە ناو بەلەمەکەیدا ژیان دەکات، یا لە دوورگەیەکی دوورە دەست، کە کەسی تووش بوو ناتوانێت بچیتە ژوورەووە بۆ لایان.\nلە ئەنجامدا، ئەگەر خەڵکانی وڵاتانی تازە پێگەیشتوو، لە ماڵەوەە بمێننەووە تا ڤایرۆسەکە بڵاو نەبێتەووە، بێکاری بڵاو دەبێتەوە و خەڵکی تووشی بێ پارەیی دەبن و لە کۆتاییدا، ناتوانن شتو مەک بکڕن، کە ئەم هاوکێشەیە، سەرچاوەی بەرهەم هێنانەکەی ئەمەریکا و ئەوروپا و کۆمەڵێک وڵاتی ڕۆژهەڵاتی کیشوەری ئاسیایە وەک چین و تایوان و یابان، کەواتە ئابووری ووڵاتە پێشکەوتووەکانیش تووشی داڕوخان دەبن. تەنها ئەو پارچە یەدەکانەی کە ساڵی پار مامەلەی پێووە کراووە لە نێوان وڵاتاندا بایی ١٨ هەژدە تریلیۆن دۆلار بووە.\nدەبینین، زاناکان لە ماوەیەکی زۆر کورتدا توانیان بڕێکی تەواو لە ڤاکسین دروست بکەن ، مەزەندە دەکرێت سێ جار لە ژمارەی دانیشتوانی وڵاتەکانی خۆیان زیاتر بێت، بەڵام تا ئێستا ڕێگەی ناردنە دەرەووەی پێ نەدراووە بۆ ووڵاتە تازە پێگەیشتووەکان، ئەگەر وا بڕوات هەندێک وڵات تاساڵی ٢٠٢٤ ڤاکسینی پێ ناگات!\nوڵاتەپێشکەوتووەکان، بە ملیۆنەها دۆلاریان خەرج کردووە لە پێناو ڕاگرتنی چوارچێووە ئابووریەکانیان، تا تووشی مایەپووچی نەبن، بەڵام ووڵاتانێک کە تەنها داهاتیان ئەو کانزا ومەتریالە سروشتیانەیە لە چەشنی نەوت و مس و ئاسن، بە هۆی وەستانی چالاکی کارە ناوخۆیەکانیان بە هۆی مانەوووەیان لە ماڵەووە بە هۆکاری وەستانی بڵاووبوونەووەی ڤایرۆسی کۆرۆنا و کەمی داوا لە سەر کانزاکانیان بە هۆکاری وەستانی زۆر کارگە و ڕشتەی هەمەجۆر کە پشتیان بە نەوت و گازی هاوردەی وڵاتانی تازە پێگەیشتووو بەستبوو لە لایەن کۆمەڵگا پێشکەوتووەکانەووە، تووشی حاڵەتێک بوونە، خەریکە شیرازەی بە تەواوی لە دەست دەدات و مایەپووچ دەبێت، نموونە عێراقە، کە خەریکی بەند و بەستە لە گەڵ بانقی نێوودەوڵەتی بۆ قەرز، کە ئەم قەرزەش دەزانین چ داوێکە ووڵاتە تازەپێگەیشتووەکانی تێی دەکەون و لە کۆتاییدا بە سک هەڵگوشینی میللەتەکانیان تەواو دەبێت.\nPrevious مه‌نگوڕی یه‌كه‌م نووسه‌ری كورده له‌سه‌ر بیروڕا زیندانی كرابێت.. ڕه‌سوڵ بۆسكێنی\nNext دەستێوەردانى هەرێمیى لە کاروبارى عێراق و رەنگدانەوەى لەسەر کورد.. نووسینی: ستیڤان شەمزینی


بەرهەم ساڵح بە فەڕمی كاندیدكرا - تۆڕی میدیایی خەڵک\nبۆ جارێكی دیكە كۆبوونەوەی پەرلەمان دواخرا.\nئەمڕۆ بڕیاربوو كاتژمێر 11ی پێشنیوەڕۆ كۆبوونەوە بكرێت دواتر دواخرا بۆ 12 و دواتر بۆ 3 و ئێستاش بۆ 4 دواخراوە.\nمحەمەد حەلبووسی، مەحمود مەشهەدانی كاندیدانی سەرۆكی پەرلەمانن، شاخەوان عەبدوڵڵا، موسەنا ئەمین، سروە عەبدولواحید، ئەحمەد ئەسەدی و حاكم زاملی كاندیدانی جێگری سەرۆكی پەرلەمانن.\nناكۆكییەكان لەنێوان دوو بەرەی شیعەی سەدری و چوارچێوەی هەماهەنگی بەردەوامییان هەیە.\nلەلایەكی دیكەوە یەكێتی نیشتمانی كوردستان بە فەڕمی لە بەغداوە كاندیدكردنەوەی بەرهەم ساڵحی بۆ پۆستی سەرۆك كۆمار راگەیاند، بەڵام هێشتا پارتی رازی نییە.


شارەزایەکی بواری نەوتی پێشبینی دەکات ئەگەر وڵاتانی بەرهەمهێنی نەوت (ئۆپێک) ڕێکبکەون ئەوە نرخی نەوت زیاتر بەرزدەبێتەوە، "بەڵام ئەگەر یەک نەبن لە هەڵوێستەکانیان، ئەوە داڕمان لە نرخەکەدا ڕوودەدات."\nیادگار سدیق گەڵاڵی لە ڕێكخراوی ڕونبینی تایبەتمەند بە نەوت دەڵێت، دوێنێ کۆبونەوە وەزیرانی ئۆپیک و دەرەوەی ئۆپیک ناسراو بە ئۆپیک پڵەس ئەنجام درا، دوای دوو ڕۆژ وتووێژی گەرم بەڵام نەگەشتن بەڕێکەوتن و خاڵی هاوبەش، بۆیە کۆبوونەوەکانی دواخرا بۆ ڕۆژی دووشەممە (5ی تەموزی 2021).\nدەشڵێت، "کێشەکە ئیماراتە کە دەیەوێت پشکەکانی زیاد بکات و ئەو ئاستەی ئێستای کە بۆی دیاری کراوە بە نادادپەروەری دەزانێت."\nلە کۆتایی ساڵی 2020دا ئیمارات هەڕەشەی کشانەوەی لە ئەندامێتی ڕێکخراوی ئۆپیک کرد بەهۆی هۆکارە، چونکە ئەبوزەبی ملیارەها دۆلاری خەرج کردووە لە پەرەپێدانی سێکتەری نەوتدا بۆیە دەیەوێت بەرهەم زیاد بکات و داوای زیادکردنی بەرهەم بە بڕی 700 هەزار بەرمیلی ڕۆژانە دەکات.\nیادگار سدیق ڕوونیکردەوە، لە کاتێکدا وڵاتەکانی تری ناو هاوپەیمانێتییەکە دەڵێن لە مانگی ئابەوە مانگانە 400 هەزار بەرمیل زیاد بکرێت ڕوسیا و سعودیەش هەمان ڕایان هەیە.\nئەو شارەزایە جەخت دەکاتەوە کە "مەترسی ئەوە هەیە ئەگەر بە ئەندازەی پێویست هاوپەیمانیەکە بەرهەم زیاد نەکات بەرزبونەوەی تیژی نرخی نەوت ڕووبدات چونکە کورتهێنان هەیە لە خستنەڕوودا، لە هەمان کاتدا لە ئەگەری ڕێکنەکەوتن و یەکنەبوونی ئەندامانی ئۆپیک پڵەس، ترسی داڕمانی نرخ هەیە ئەگەر چی ئەگەرێکی تۆزێک لاوازە."\nباسی لەوەشکردووە، ئەم دوو ڕۆژەی پشووی هەفتە (شەممە و یەکشەممە) چاوەڕێ دەکرێت پشوو نەبێت بۆ دانوستانکارەکانی هاوپەیمانییەکە بەتایبەت سعودیە بەڵکو دوو ڕۆژی گەرم و گوڕی وتوێژ بێت بۆ گەیشتن بە خاڵی هاوبەش لە نێوان سعودیە و ڕوسیا لە لایەک و ئیمارات لە لاکەی تر.\nلەسەرەتای ساڵەوە تا ئێستا نرخی نەوت 50% زیادی کردووە و لەئێستادا لە سەرو 76 دۆلاروە مامەڵەی پێوە دەکرێت.\nئاماری مردووانی نەخۆشخانەکەى زیقار بۆ 36 حاڵەت بەرزبووەیەوە\n2021.07.12 - 22:58


تەندروستی عیراق؛ نزیكەی 5 هەزار حاڵەتی نوێی كۆرۆنا تۆماركرا و مردنیش هەڵكشا - تۆڕی میدیایی خەڵک\nوەزارەتی تەندروستی عیراق ئاشكرایدەكات، 4901 حاڵەتی نوێی تووشبوون بە ڤایرۆسی كۆرۆنا تۆماركراوە و 4850 كەسیش چاكبوونەتەوە و 37 حاڵەتی مردنیش هەبووە .\nوەزارەتی تەندروستی عیراق لە بەیاننامەیەكدا ئاماژەی بەوەكردووە، كە لە 24 كاتژمێری ڕابردوودا 33 هەزار و 485 پشكنینی تایبەت بە كۆرۆنا ئەنجام دراوە و دەركەوتووە 4901 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون.\nئاشكراشی كردووە، كە زۆرینەی تووشبووەكان لە بەغدا بوون ، هەروەها لە كەركوك 54 سلێمانی 141 و هەولێر 127 حاڵەت و دهۆك 141 حاڵەت تۆماركراوە.\nڕوونیشی كردۆتەوە ، كە 4850 تووشبوو بە پەتاكە چاكبوونەتەوە، كە زۆرینەیان لە بەغدا بوون و هەروەها لە سلێمانی 47 و هەولێر 71 و دهۆك 114 و كەركوك 54 كەس چاكبوونەوە.\nڕاشیگەیاندووە، 37 كەس بە پەتاكە گیانیان لەدەستداوە و بەوەش ژمارەی مردووان گەیشتۆتە 13788 كەس.\nنازدار و ئاگرین بەیەکەوە دوێتیان بڵاوکردەوە


ڕێگای پێغەمبەر – fgulen\nپرسیار: ئایا شوێنکەوتە بوون بە ڕێگەی بە پێغەمبەر، لە ژیانی کەسی ئیمانداردا چۆنی ڕەنگ دەداتەوە؟\nوەڵام: وەک لای هەمووان زانراوە، بە گوێرەی زانایانی ئصولی دین، هەیەک لە هەستەوەرە سەلیمەکانی مرۆڤ، ئەقڵی سەلیم و هەواڵی فرە سەرچاوەکان(خبر متواتر) ئەو ٣ ڕێگایەن کەوا مرۆڤ بەرەو زانست دەبەن. لەمانەدا ئەقڵ وەک چۆن بەریانێکی تایبەت بە درکپێبردنی هەیە، هەریەک لە هەستەوەرەکانی مرۆڤیش بە گوێرەی خۆیان هەستپێکردن و درک پێبردن و هەڵسەنگاندنی تایبەت بە خۆیان هەیە. هەربۆیە مرۆڤ کاتێک ئەمانەی لە شوێنی گونجاوی خۆیاندا بەکارهێنا، دەتوانێت بە هەندێک حەقیقەتی دیاریکراو بگات. بە هەمان شێوە مرۆڤ کاتێک ویژدانی بەکارهێنا، دەتوانێت بە ڕووی بەرفراونیەکی جیاوازتردا بکرێتەوە. بێرگسۆن یەکێکە لەوانەی ویژدانی مرۆڤی بە(intitution) ناوبردووە و، لە کەلتوری ئێمەشدا بە (حدس) ناو دەبرێت.\nوەحی وەک سەرچاوەی زانیاری\nبەڵام حەقیقەتگەلێکی وەهاش هەیە، کەوا نە ئەقڵ، نە هەستەوەرەکان و نە ویژدان ناتوانێت بیانبینێت، هەستیان پێبکات و درکیان پێببات. تەنانەت زۆرێک لەو شت و ڕووداوانەی کەوا لە ڕوانگەی ئەقڵ و هەستەوەرەکانەوە دەتوانرێت بزانرێن، ئاشکراکردن و تێگەشتن لە پلانی پشتەوەی ئەو شت و ڕووداوانە و، چیەتی خودی فەرمانی ئەو شت و ڕووداوانە، مومکین نیە. چونکە ماددە لە پاڵ ئەو لایەنانەی کەوا دەزانرێن و دەدۆزرێنەوە، چەندین ڕەهەندی تری هەیە، کەوا ئەقڵ و هەستەکان لە تێگەشتنی ئەواندا وەک پێویست بڕ ناکات. ئینجا هەتا دەگاتە بابەتگەلێکی وەک حەقیقەتەکانی زاتی ئولوهیەت، جیهانی میتافیزیک و ئاخیرەت، ئەمانە شتانێکن کەوا بە تەواوی لە دەرەوەی بەریانی ئەقڵ و هەستەکاندا دەمێنێتەوە. مرۆڤ لە ڕێگەی بەکارهێنانی ئەقڵ و هەستەکانیەوە، وەک ئەوەی نازانێت زاتی ئولوهیەت چیە و بیناسێتەوە، لە هەمان کاتدا ناشتوانێت ئەوە بزانێت کەوا چۆنی بەندایەتی بۆ ئەنجام دەدرێت.\nهەربۆیە لەم جۆرە بابەتانەدا زانیاری ساف و بێگەرد هەر لای الله بوونی هەیە. وەک ئەوەی لە ئایەتەل کورسیدا ئاماژەی پێکراوە کە دەفەرموێت:\n“تەواوی ئەو بوونەوەرانەی ئەفراندوویەتی، دەزانێت کەوا چی لە پێش و دواوەیانەوە هەیە. بەڵام ئەوان تەنیا ئەو شتانە دەزانن کەوا ئەو فێری کردوون و خواستی ئەوەی لەسەر بووە کەوا بیزانن و فێری ببن”. وەک لە گوزارەی ئەم ئایەتەشەوە تێدەگەین، تەنیا ئەو کاتەی الله بەندەکانی خۆی فێری شتێک دەکات، دەتوانن لە بارەی زانستی ئیلاهیەوە شتێکیان چنگ بکەوێت. هەربۆیە ئێمە لە نزاکانماندا دەڵێین:\nاَلّلهُمَّ عَلِّمْنَا مِنْ لَدُنْكَ عِلْمًا\nواتە پەروەردگارا بەشێک لە زانستی خۆتمان بە نسیب بکە. وەک چۆن حەزرەتی موسا بۆ ئەوەی پلانی پشتەوەی ڕووداوەکان ببینێت، پێویستی بەوە دەکرد ماوەیەکی دوور و درێژ لەگەڵ حەزرەتی خضردا گەشت و گەڕان ئەنجام بدات، دۆستانی خوداش پێویستە ماوەیەکی دوور و درێژ بە سەیر و سلوکی ڕۆحانی و چەندین ڕێگەی تردا تێبپەڕێن، هەتا پلانی پشتەوەی ڕووداوەکان ببینن. تەنانەت لە ڕۆژگاری ئەمڕۆماندا، هەندێک لەو دینانەی کەوا نەیانتوانیوە پارێزگاری لە لایەنی ڕەسەنی خۆیان بکەن، یاخود چەند پێکهاتەیەک کەوا لە ڕواڵەتدا وەک دین دەردەکەون، شوێنکەوتەی ئەم جۆرە دین و بیروباوەڕانە، هەوڵ دەدەن لە ڕێگەی یۆگا و میدیتاسیۆن و چەند ڕێگایەکی هاوشێوەوە، بە هەندێک لە حەقیقەتەکان بگەن.\nبەڵام ئەو زانستەی کەوا لەم کایەدا بابەتییە و دەتوانرێت پشتی پێ ببەسترێت، ئەو زانستیە کەوا سەرچاوەی لە وەحیەوە هاتووە و، الله لە ڕێگەی پێغەمبەرەکانیەوە بە مرۆڤەکانی گەیاندووە. هەروەها ئەوەی زانایانی ئیسلامیش بە هەواڵی فرە سەرچاوە(خبر متواتر) ناویان بردووە، هەر بریتیە لەم جۆرە زانیاریانە. قورئانی کەریمیش بە شێوەیەکی فرە سەرچاوە(بە شێوەیەک کەوا کۆبوونەوەی ئەو هەموو مرۆڤە لەسەر ئەوەی پێکەوە درۆ بکەن کارێکی مومکین نەبێت لە ڕوانگەی ئەقڵەوە) بۆ ئێمە گواستراوەتەوە. بە هەمان شێوە، بەشێکی گرنگی سونەتی سەردارمان، ئیدی لە ڕوانگەی وێژە یاخود واتاوە بێت، بە شێوەیەکی فرەسەرچاوە بۆ ئێمە گواستراوەتەوە. وەک چۆن قورئانی کەریم لە ڕێگەی وەحیەوە بۆ سەر سینەی پاکی سەردارمان دابەزیوە، بە هەمان شێوە سونەتی سەحیحی ئەو بە هەمان شێوە لە ڕێگەی وەحیەوە بۆی دابەزیوە. تەنیا ئەوەیە قورئان بە\n“وحی المتلوا” ناو دەبرێت، واتە وێژە و واتاکەی پێکەوە لەلایەن الله وە دابەزیوە و خوێندنەوە و تیلاوەتکردنی بە عیبادەت کردن ئەژمار دەکرێت، بەڵام سونەت “وحی غیر متلوا”، بریتیە لەو وەحیەی واتاکەی لەلایەن الله وە هاتووە، بەڵام لە ڕوانگەی وێژەوە بۆ سەردارمان جێهێڵدراوە. تیلاوەتکردنیشی بە عیبادەت کردن ئەژمار ناکرێت.\nجگە لەمە سەردارمان، وەک ئەوەیە لەلایەن الله وە نێردراوە، لە ئایەتە کەریمەکانی قورئانیشدا ئاماژە بەوە کراوە کەوا دینی ئیسلام بە تەواوی گەیەندراوە و کامڵ کراوە، لە هەمان کاتدا بە شێوەکی کامڵ و بێ کەموکورتی لەلایەن سەردارمانەوە نوێنەرایەتی کراوە. لە ڕاستیشدا دینێکی کامڵی لەم شێوەیە کەوا بە تەواوی کامڵ و تەواو کراوە، – وەک جیلیش لە سەرەتای کتێبەکەیدا ئاماژەی پێکردووە- تەنیا لەلایەن مرۆڤێکی کامڵەوە دەتوانرێت بە شێوەیەکی بێ کەموکورتی و زیان نوێنەرایەتی بکرێت و ئەویش کردوویەتی. قورئانی کەریمیش کەوا بێ کەموکورتی و بە شێوەیەکی ڕاست بە مرۆڤەکان گەیەندراوە و خراوەتە بواری جێبەجێکردنەوە، لە ڕێگەی ئەم نوێنەرایەتیە کامڵەی سەردارمانەوە وەک کارێکی مومکینی لێهاتووە. هەربۆیە کاتێک باسی “ڕێگەی پێغەمبەر” کرا، ئێمە لەم قسەیەوە هەم وەک وەحی ئیلاهی دابەزێندراو بۆ سەر سەردارمان، هەم وەک ئەم نوێنەرایەتیە کامڵەی ئەو کەوا ئەنجامی داوە، لێی تێدەگەین.\nچەند تێگەشتنێکی هەڵە سەبارەت بە زاتی ئولوهیەت\nتەواوی ئەوانەی لە سەرەوە ئاماژەمان پێدا، بەلای ئێمەوە هەموویان سەرچاوەیەکی زانیارین کەوا مرۆڤ بە هەڵەدا نابەن. مرۆڤ بە تایبەت لە بابەتی ئیمان و عیبادەتدا، بابەتی ئەوەی ڕێگەی ڕاست بدۆزێتەوە، تەنیا لە ڕێگەی شوێنکەوتنی ئەم دوو سەرچاوەوە (قورئان و سونەت) مومکین دەبێت. مەگەرنا مرۆڤێک ئەو بابەتانەی بە هەند وەریان دەگرێت نەیانباتەوە ژێر چرای پێغەمبەر، وەک فەرزی مەحاڵ ئەمە دەڵێم، تەنانەت گەر ڕاستەوخۆ چاوپێکەوتن لەگەڵ زاتی ئولوهیەتیشدا ئەنجام بدات، تەنانەت لەو کاتەشدا دەکەوێتە هەڵەوە. بۆ نمونە دەشێت نەزانێت کەوا لەوێدا پێویست بە چۆن حاڵێکی بێداری(تیقض) و حەزەر(تمکین) دەکات، دەشێت ئادابی وەستان لە حزوری ئەودا نەزانێت و ڕەچاوی نەکات، دەشێت درک بە چۆنیەتی پەیوەندی پەرستراو- بەندە نەبات و نەتوانێت لێی تێبگات. دەشێت بە هۆی بەدەستهێنانی پایەیەکی لەو شێوەیە، توشی شانازی بە خۆوەکردن و خۆ بەزل زانین بێت، هەر بۆیە بەم هۆیەوە لەو لوتکەیەوە دەشێت بکەوێتە ناو چاڵێکی قوڵەوە.\nبە هەمان شێوە دەشێت مرۆڤێک بەرامبەر زاتی ئولوهیەت عەشق و خۆشەویستیەکی قوڵی هەبێت، چەشنی فەرهاد و وامیق، بە عەشقی الله وە بسوتێت و قرچەی لێهەستێت، بە ناوی گەشتن بەوەوە تامەزرۆییەکی زۆر جددی هەبێت. دەشێت دەستەوسانی کردن لەو بابەتەدا، بە نیسبەت ئەوەوە کەوا بە شێوەیەکی شێتانە زاتی ئولوهیەتی خۆش دەوێت، وەک بێ ڕێزیەکی زۆر جددی ئەژمار بکات. بەڵام تەنانەت گەر کەسێکی لەم شێوەیەش ڕێگەی پێغەمبەری نەگرتبێت، دەشێت لەو کاتەدا دەستەکانی بەرز بکاتەوە و بڵێت” پەروەردگارا ساتێک زووتر گیانم بکێشە، هەتا بە تۆ بگەمەوە”، بەم شێوەیە نزا بکات.\nئەگەرچی نزایەکی لەم شێوەیە لە ڕوانگەی ئەقڵەوە جوانیش دەردەکەوێت، بەڵام لێرەدا ناهاوسەنگیەک جێگەی باسە و بە پێچەوانەی سونەتەوەیە. چونکە سەردارمان لە یەکێک لە فەرمودەکانیدا ئاوات خواستنی بە مردن قەدەغە کردووە و، مرۆڤ لایەنی زۆر لەم بابەتەدا دەتوانێت بڵێت” خودایە هەتا ئەو کاتەی خێر لە ژیانمدا هەیە بمژێنە، گەر لە مردنیشمدا خێر هەیە، ئەوا ئەمانەتەکەی خۆتم لێبستێنەوە”. (البخاری، المرضی، المسلم، الذکر).\nچونکە ئەم دونیایە وەک فێرگەیەک وەهایە. مرۆڤ بۆ ئەوەی لێوەشاوەیەتی بۆ جیهانی ئەولا بەدەستبهێنێت و بە گوێرەی ئەو جیهانە توێشوی خۆی بەدەستبهێنێت، ڕەوانەی ئەم فێرگەیەی ئێرە کراوە. هەربۆیە مرۆڤ، پێویستە چەشنی سەربازێک، هەتا ئەو ساتەی کەوا ئەو زاتەی ڕەوانەی ئەم فێرگەیەی کردووە مۆڵەتی گەڕانەوەی پێدەدات، پێویستە ئارام بگرێت و ئەرکی بەندایەتی خۆی، بە شێوەیەکی بێ کەمکورتی ئەنجام بدات. ئەمەش داخوازی ڕێگەی پێغەمبەرە. هەربۆیە مرۆڤ لە بابەتێکی سادەی لەم شێوەیەشدا، هەتا ڕێگەی سونەت نەگرێتە بەر، بابەتی دۆزینەوەی ڕێگە ڕاست، کارێکی زۆر سەخت دەبێت.\nبۆ ئەوەی بابەتەکە بە باشی ڕوون ببێتەوە، با بەردەوام بین لەوەی نمونەی تر بهێنینەوە: مرۆڤ دەشێت لە ڕێگەی ئەقڵیەوە، ئەوە بدۆزێتەوە کەوا ئەفرێنەرێک بوونی هەیە. وەک زۆرێک لە مرۆڤەکان کەوا لە سەردەمی فەترەتدا ژیاون و ئیمکانی ئەوەیان دەست نەکەوتووە کەوا یەکێک لە پێغەمبەران بناسن، دەشێت لە ڕوانگەی شاکارە ناوازەکانی ناو گەردونەوە، بگاتە ئەو دەرئەنجامەی کەوا بڵێت” لەم گەردونەدا ئەفرێنەرێک بوونی هەیە”. بەڵام بابەتی ئەوەی ئەم مرۆڤە بە تاقی تەنیا بگاتە ئەوەی کەوا ئەو ئەفرێنەرە بناسێت و، پەی بە سیفات و ناوەکانی ئەو ئەفرێنەرە ببات، یان ئەوەی ببێتە خاوەنی تێڕوانینێکی دیاریکراو سەبارەت بەو، کارێکی مومکین نیە. ئەو کەسانەی ئەم جۆرە تێبینیانە بەو شێوەیە وەرناگرن کەوا بە سەردارمان گەیەندراوە، دەشێت سەبارەت بە زاتی ئولوهیەت ببنە خاوەنی زۆر تێڕوانینی هەڵە. وەک ئەوەی سەردەمانێک نەوەکانی ئیسرائیل ئەنجامیاندا، دەشێت جسمانیەت و لاشە بدەنە پاڵ زاتی ئولوهیەت، یان وەک ئەوەی لە هەندێک لە مەسیحیەکان و پەیڕەوانی شیعەدا بەدی دەکرێت، دەشێت قایل ببن بەوەی کەوا زاتی ئولوهیەت -حاشا- لە نێو مرۆڤێکدا شی بووەتەوە و ئاوێتەی بووە. یان وەک ئەو موعتەزیلانەی کەوا لە ژێر کاریگەری فەلسەفەی یۆنانیدا مابوونەوە دەشێت بڵێن” الله ناچارە بەوەی هەموو شتێک بە گوێرەی بەرژەوەندیەک بئافرێنێت”، قسەگەلێکی نەشیاوی لەم شێوەیە بکەن. ئەمە لە کاتێکدایە لە هەموو کارێکی الله دا هەزار و یەک بەرژەوەندی و حیکمەتی جیاواز بوونی هەیە. ئەو هیچ کارێکی بێ هوودە ئەنجام نادات. بەڵام لەگەڵ ئەمەشدا الله، هیچ مەجبوریەتێکی نیە، هیچ شتێک لەسەر ئەو وەک واجب بوونی نیە. تێبینیگەلێکی لەم شێوەیە، لەگەڵ چۆنیەتی وێناکردنی زاتی ئولوهیەتدا یەک نایەتەوە.\nئیدی ئەم جۆرە بیرکردنەوانە لە ژێر هەر پاڵنەرێکدا ئەنجام دەدرێت با بدرێت، ئیدی حەز دەکات با لە ژێر عەشق و تامەزرۆییەکی زۆر جددی بۆ زاتی الله ئەم شتانە بڵێت، تەواوی ئەمانە بە پێچەوانەی ڕێگەکەی سەردارمانەوەیە. بیرکردنەوەگەلێکی لەم شێوەیە هەتا ئەو ساتەی پشت بە وەحی ئاسمانی نابەستێت، پەنا بە خودا، دەشێت هەموو ساتێک بکەوینە ناو گوزارەگەلێکەوە کەوا لەگەڵ زاتی ئولوهیەتدا یەک نایەتەوە و، بەم هۆیەوە توشی گومڕایی ببین.\nڕێگەی ئەوەی نەکەوینە ناو گومڕایی و شیرکەوە\nلە ڕاستیشدا دەستەوتاقمگەلێکی وەک جەبرییەکان، مورجیئەکان، موشەبیهە و موجەسیمەکان، کاتێک لە تێگەشتنیاندا بۆ زاتی ئولوهیەت کەوتنە هەندێک هەڵسەنگاندنی هەڵەوە، هۆکاری سەرەکی ئەوەی لە ڕێگەی ڕاست توشی لادان بوون، بریتی بوو لەوەی ملیم بە ملیم شوێن ڕێگەی پێغەمبەر نەکەوتن.\nلە سەردەمێکدا کەوا موسوڵمانان نەگبەتی لە دوای نەگبەتی بەسەریاندا دەهات، ئەو موسوڵمانانەی سەرەڕای تەواوی هەوڵ و تێکۆشانیان، شاهیدی ئەوە بوون کەوا قەڵاکانیان یەک لە دوای یەک دەڕوخێت، تەنانەت مێشکگەلێکی مەزن کەوا لە زۆر شوێندا بەرگرییان لە ئەهلی سونەت کردووە، لە کتێبی “لەسەر تەختی سوڵتانی قەدەر”، کاتێک هەڵسەنگاندنی بۆ هەندێک بابەت کردووە، لە ژێر کاریگەری هەندێک لەو ڕووداوانەی لە سەردەمەکەی ئەودا ڕوویانداوە، کەوتۆتە ناو هەندێک تێبینی جەبریەکانەوە. ئەمە لە کاتێکدایە، وەک لە یەکێک لە پەندە عەرەبیەکانیشدا هاتووە” ڕەشەباکان بە گوێرەی ئارەزوی کەشتیەکان هەڵناکەن” و، ڕووداوەکانیش بە هەمان شێوە بە گوێرەی خواست و ئارەزوی مرۆڤەکان ڕوونادەن. هەربۆیە زاتی باڵای ئەویش لە ئایەتی ٢٦ سورەتی ئالی عیمراندا دەفەرموێت: قُلِ اللَّهُمَّ مَالِكَ الْمُلْكِ تُؤْتِي الْمُلْكَ مَنْ تَشَاءُ وَتَنْزِعُ الْمُلْكَ مِمَّنْ تَشَاءُ وَتُعِزُّ مَنْ تَشَاءُ وَتُذِلُّ مَنْ تَشَاءُ بِيَدِكَ الْخَيْرُ إِنَّكَ عَلَى كُلِّ شَيْءٍ قَدِيرٌ… تۆ بڵێ: ئەی پەروەردگارم کەوا خاوەنی هەموو موڵک و فەرمانڕەواییەکیت، تۆ موڵکی خۆت بە هەرکەسێک دەبەخشیت کەوا خوازیاریت و لە هەرکەسێکی دەگریتەوە کەوا دەخوازیت، هەرکەسێکت بوێت سەربەرزی دەکەیت و، هەرکەسێکت بوێت زەلیلی دەکەیت، تەواو خێر و چاکە لە دەستی تۆدایە و بێگومان بەسەر هەموو شتێکدا باڵا دەستیت”.\nهەروەها پەروەردگارمان لە ئایەتێکی کەریمەی تردا دەفەرموێت:\nواتە: هەر ئێمەین ئەو ڕۆژانە دەهێنین و دەبەین کەوا بەڵێنی بەختەوەری بە مرۆڤەکان دەدەن… واتە کاتێک ڕۆژانێک بە نیسبەت هەندک کەسەوە دەبنە جەژن، بە نیسبەت هەندێکەوە ڕۆژانێکی پێچەوانە دەبنە جەژن. مادام الله هەر خۆی بە ڕەهایی خاوەنی هەموو موڵکێکە، مادام لە کرادرەکانیدا هەر خۆی هەڵبژێرەری شتەکانە، هیچ کەسێک لەم بابەتەدا مافی تانە و سکاڵای نیە. هەربۆیە ئەمەیە ڕێگەی پێغەمبەر…\nبە تایبەت ئەو کاتەی هەلومەرجەکان بە تەواوی سەخت دەبن و، زوڵم و زۆرداری یەک بە دوای یەکدا دێن، سەبارەت بەو ڕووداوانەی ڕوودەدەن، پێویستە بە شێوەیەکی هاوسەنگانە بیر بکەینەوە، سەبارەت بە زاتی ئولوهیەت نەکەوینە ناو هەندێک هەڵەوە، ئەمەش تەنیا لە ڕێگەی شوێنکەوتنی ڕێگەی پێغەمبەرەوە مومکین دەبێن. بە پێچەوانەوە، مرۆڤ بە هۆی کاریگەری هەندێک لەو خەم و ئازارانەی توشی دەبێت، دەشێت هەندێک جار بکەوێتە حاڵێکی وەک ئەوەی بەرد لە قەدەری خۆی بگرێت و، هەندێک جاریش بکەوێتە ناو چەند تێبینیەکی جەبرگەرایانەوە.\nهەروەها لەم بابەتەدا پێچەوانەکەشی جێگەی باسە، دەشێت مرۆڤ بە هۆی هەندێک لەو زەفەر و سەرکەوتنانەی بەدەستی دەهێنێت، بە شێوەیەک کەوا لەم سەرکەوتنەوە بەرەو ئەو سەرکەوتنی تر ڕادەکات و، ڕووداوەکان هەمیشە بەو شێوەیە دەکەونەوە کەوا ئەو خواستی لەسەرە، دەشێت بکەونە ناو هەندێک لاقرتی جاهیلانەی وەک ئەوەی بڵێن” کردمان، ئەنجامماندا، دامانمەزراند، سەرکەوتین، ڕێکمانخست” و، وەک چۆن ئەوانەی پێشوو کەوتنە ناو گومراییەوە، ئەمانیش لەم ڕوانگەیەوە خۆیان بخەنە ناو شیرکەوە.\nکاتێک دێینە سەر شوێنکەوتوانی ڕێگەی پێغەمبەر، ئەوان لە هەر بابەتێکدا سەرکەوتنیان بەدەستهێنابێت، بۆ الله ی دەگێڕنەوە، لەو خزمەتانەی کەوا ئەنجامی دەدەن، پێیان وەهایە لەلایەن الله وە بەکارهێنراون، لە بەرامبەر تەواوی ئەو جوانیانەی بە نسیبیان دەبێت، بەرامبەر خاوەنی ڕاستەقینەیان، بە حەمد و سەناوە سوپاسگوزاری خۆیان بۆ الله دەردەبڕن. ئەوان نکوڵی لە ئیرادەی ڕێژەیی مرۆڤەکان ناکەن و، لە پلانی هەلومەرجی ئاساییدا وەک هۆکارێکی گرنگ دەیبینن، بەڵام کاریگەری ڕاستەقینە بۆ ئەوان ناگێڕنەوە، هیچ کاتێک ئەو راستیە لەبیرناکەن، کەوا الله ئەفرێنەری هەموو شتێکە. هەربۆیە ئەوان وەک داخوازی نەریتە بێ خەوشەکانی پەروەردگاریان، لەگەڵ ڕەچاوکردنی ئیرادەی مرۆڤیش، لە هەمان کاتدا ئەوە دەبینن کەوا ئیرادەی الله لەسەرو هەموو شتێکەوەیە.\nئەو بەختەوەرانەی کەوا لە ژێر ڕۆشنایی ئەو چرایەدا دەڕۆن بە ڕێگادا کەوا سەردارمان هەڵیکردووە، گیرناخۆن بە دەست ئەو نەگونجاویەی لە نێوان هۆکار و سەرئەنجامەکاندا هەیە. ئەوان ڕووداوەکان تەنیا لە ڕوانگەی ڕواڵەتی دەرەکەیەوە هەڵناسەنگێنن و، پلانی پشتەوەی ڕووداوەکانیش بە هەند وەردەگرن، بەم هۆیەوە دەتوانن لەو بابەتانەدا بگەنە بڕیارێکی تەندروست. هربۆیە لە ڕوانگەی ئەوانەوە بەستنەوەی سەرئەنجامی زۆر گەورە بە هۆکارگەلێکی زۆر بچوکەوە، لە بناغەوە ئاماژە بە گەورەیی الله دەکات. هەربۆیە پەروەردگارمان لەم بابەتەدا، زۆر جار دەستهەڵبڕینمان بۆ نزاکردن لە بابەتێکدا، دەشێت وەک هۆکارێک پەسەند بکات و، کاری زۆر گەورەوە بە هۆی ئەو هۆکارەوە بئافرێنێت. بۆ نمونە ئێوە دەست هەڵدەبڕن و دەڵێن” پەروەردگارا لە تەواوی سەر ڕووی زەوی، ئێمە لەلای مرۆڤەکان خۆشەویست بکە”. ئیدی لە پڕێکدا دەبینن، ئەو هاوڕێیانەی ئێوە کەوا سەردەمانێک بە هەر چواردەوری زەویدا بڵاو بوونەتەوە، سەرەڕای ئەوەی زمان و کەلتوری ئەو وڵاتانەیان نەدەزانی کە بەرەو ڕووی ڕۆشتبوون و لەو بابەتەدا پەروەرەیەکی جددیشیان وەرنەگرتبوو، لە پاش ماوەیەکی کەم لەلایەن خەڵکی ئەو ووڵاتانەوە قبوڵ کراون. چاویان بە هەر مرۆڤێک کەتووە باوەشیان بۆ گرتوونەتەوە، لە ئامێز گیراون. هەربۆیە ڕوونکردنەوەی سەرئەنجامێکی لەم شێوەیە، لە ڕوانگەی ئەو هەوڵ و کۆششەی ئێمە لەوێ خستومانەتە گەڕ، کارێکی مومکین نیە. کەواتە پەروەردگارمان کەوا نزاکانمان گیرا دەکات، نزاکانی ئێمەی بێ وەڵام نەهێشتۆتەوە.\nتەواوی ئەم شتانە، دەتوانن سەبارەت بە تەواوی بنەماکانی تری ئیمانیش بیری لێبکەنەوە. بۆ نمونە مرۆڤێک بێ ئەوەی ببێتە شوێنکەوتەی ڕێگەی پێغەمبەر، بابەتی ئەوەی ببێتە خاوەنی بیرکردنەوەی هاوسەنگ و تەندروست سەبارەت بە چەمکی پێغەمبەرایەتی، کارێکی مومکین نیە. هەتا ئەو کاتەی ڕەچاوی ئەو دیسپلینانە نەکات کەوا لەلایەن پێغەمبەرانەوە پێشنیار کراوە، دەشێت لە بابەتی حەقیقەتی پێغەمبەرایەتیدا، هەموو کاتێک بکەوێتە ناو کۆمەڵە گوزارەیەکەوە کەوا بە زێدەڕەوی ناو دەبرێت. هەربۆیە هەندێک لەو کەسانەی لەم بابەتەدا کەوتونەتە ناو زێدەڕەوییەوە، پێناسەی پێغەمبەران بەوە دەکەن، کە تەنیا ئەرکی گەیاندنی ئەو کتێبەیان لەسەرشان بووە کەوا لەلایەن الله وە بۆیان ڕەوانە کراوە، پێیان وەهایە سونەتی زارەکی-کردەکی لە شەرعدا هیچ جێگەیەکی نیە، حاشا پێغەمبەر تەنیا وەک پۆستەچیەک ئەژمار دەکەن.\nلەلایەکی ترەوە ئەو کەسانەی کەوا دەتوانین بە ئەهلی “کەمتەرخەمی” ناویان ببەین، بانگەشەی ئەوە دەکەن، کەوا زاتی ئولوهیەت لە بابەتی گوزارشتکردن لە خۆیدا، ئاتاجی بە ناردنی پێغەمبەران بووە. هەربۆیە هەتا ئەو کاتەی ئەم جۆرە بابەتانە بە هەواڵ و زانیاریەکی فرەسەرچاوەوە نەبەسترێتەوە، هەتا ئەو کاتەی لەسەر ڕێگەی سونەت لادەدرێن، کەوا وەک ئۆتۆبان و ڕێگەی خێرا وەهایە و بۆ سەر ڕێگەی خۆڵ لادەدەن، دەشێت لادانی تری هاوشێوە، بێتە مەیدانەوە.\nهەروەها لە بابەتی ئەوەی چۆنی بەندایەتی بۆ الله ئەنجام دەدرێت، یان ئەوەی کەوا کام کردەوە لەلای ئەو بە عیبادەت و تاعەت ئەژمار دەکرێت و دەبێتە هۆی نزیکبوونەوەی بەندە لەو، بێ ئەوەی بە فێرکاری پێغەمبەردا تێبپەڕێین، هەستان بە کارێکی دروست و تەندروست مومکین نیە. مرۆڤ لە تەواوی ئەم بابەتانەدا، ئاتاجی شەبەنگی ڕۆشنکەری وەحییە. ئەوان هەتا ئەو کاتەی عیبادەتەکانیان بە گوێرەی فەرمانە تەعەبودیەکانی دین ئەنجام دەدەن، دەتوانن بەو شێوەیە ئەم کارە ئەنجام بدەن کەوا الله داوایان لێدەکات. لەم بابەتانەدا ئەقڵ حوکم و بڕیارێکی لە دەستدا نیە، هەتا دەریبکات. مرۆڤ ناتوانێت بە گوێرەی ئەقڵی خۆی، شکڵ و شێوازی عیبادەت کردن دابهێنێت. تەنانەت گەر مرۆڤ بە ناوی نزیکبوونەوەی زیاتر لە الله و بوونە بەندەیەکی باشتر عیبادەتی زۆر سەختتر لەوانەی لەلایەن پێغەمبەرەوە فێرکاری بۆ کراوە ئەنجامیش بدات، هیچ کام لەم شتانە سودێک بەو کەسە ناگەیەنن. بە پێچەوانەوە ئەم کەسە دەچێتە ڕیزی ئەو کەسانەی لە سورەتی فاتیحەدا بە گومڕایان و کەسانی غەزەبلێگیرا لەلایەن الله، باسیان لێوە کراوە. هەربۆیە لە بابەتەکانی ئیمان و ئیسلامدا، بێ ئەوەی ببینە شوێنکەوتەی ڕێگەی پێغەمبەر، دۆزینەوەی حەقیقەت و پێچەسپاوبوون لەو بابەتەدا، ڕێگەیەکی تری نیە.\nڕێگەی تاغوتان یان ڕێگەی پێغەمبەران؟\nگەر سەبارەت بە ژیانی کۆمەڵایەتی و چۆنیەتی بەڕێوەبردن پێویست بە هێنانەوەی نمونەیەک بکات، بۆ نمونە کەسێک کەوا لە هەر پێگەیەکی دەسەڵات و بەرپرسیارێتیدا بێت، دەشێت بە پشتبەستن بەو دەسەڵات و ئەزمون و ئەقڵەی هەیەتی، بێ ئەوەی هەست بە پێویستی ڕاوێژکردن بە کەسێک بکات، هەر لە خۆیەوە خۆسەرانە بە ئەنجامدانی کارێک هەڵبستێت. دەشێت هەڵسوکەوتێکی وەک ئەوەی بڵێت” قسە هەر قسەی منە” ئەنجام بدات. دەشێت لە بڕیارەکانیدا خۆی وەک کەسێک ببینێت کەوا هەرگیز بە هەڵەدا ناچێت. خودخاسزانی(ئێگۆ) و خۆ بە گەورەزانی ئەو کەسە، لە بابەتی ڕاوێژکردن بە کەسانی تر دووری بخاتەوە. کەسێکی لەم شێوەیە، تەنانەت گەر خۆیشی بە ئیماندار بزانێت، ڕێگەی تاغوتانی بەسەر رێگەی پێغەمبەراندا هەڵبژاردووە.\nئەمە لە کاتێکدایە کەوا سەردارمان هەمیشە چاوی لەسەر سەروی ئاسمانەکانەوە بووە، گوێکانی هەمیشە لەسەر ئەو پەیامانە بوو کەوا لەلایەن جوبرەئیلەوە بۆی دەهێنرا و، لە ڕێگەی وەحیەوە پاڵپشتی دەکرا، لە هەموو بابەتێکدا ڕاوێژی بە هاوەڵانی خۆی کردووە. ئەو لە هیچ بابەتێکدا، هەتا ئەو کاتەی بە تایبەتی ڕای کەسانی شارەزای بوارەکانی خۆیانی وەرنەگرتایە، هیچ بابەتێکی بەسەر چواردەوری خۆیدا نەسەپاندووە. تەنانەت هەندێک جار سەرەڕای ئەوەی خاوەنی بیروڕایەکی جیاواز بوو، تەنیا وەک چەسپاندنی دیسپلینەکانی ڕاوێژ و پشاندانی گرنگی بە ڕای هاوەڵانی، لە ڕاکەی خۆی پاشگەز بووەتەوە. بۆ نمونە لە جەنگی ئوحوددا کەوا بە نیسبەت موسوڵمانانەوە گرنگیەکی زۆری هەبوو، بە گوێرەی ڕای هاوەڵانی کرد و، سەرەڕای ئەوەی خۆی ڕای لەسەر ئەوە بوو کەوا جەنگی بەرگری ئەنجام بدەن، لە جەنگی ئوحوددا چووە دەرەوەی مەدینە.\nلە پاڵ بابەتێکی گرنگی وەک ئەمەدا، تەنانەت لە بابەتێکی سادەی وەک چۆنیەتی پیتاندنی دارخورمادا بە هاوەڵانی دەفەرموێت: أَنْتُمْ أَعْلَمُ بِأَمْرِ دُنْيَاكُمْ\nواتە ئێوە خۆتان لە کاروباری دونیادا لە من شارەزاترن.(المسلم، الفضائل)\nبەم شێوەیە وازی لە هاوەڵانی خۆی هێنا، کەوا لە بابەتی پیتاندنی خورمادا، هەرچیەکیان دەوێت ئەنجامی بدەن. یاخود ڕاستتر وەهایە بڵێین لەم بابەتانەدا فێری جۆرێک لە تەربیەتی کردین. هەربۆیە کەسانێکن کەوا لە چینی سەرەوەن و دوای ئەوەی ڕاوێژ بە چواردەوری خۆیان دەکەن، گەر بڵێن” من زۆر بیرم لەم بابەتە کردەوە، هەربۆیە فڵان شتم بە ڕاست زانی، بەڵام دیسان هەر ئێوە باشتر دەزانن”، ئەوا بە شێوەیەکی گونجاو لەگەڵ ڕێگەی پێغەمبەردا هەنگاوی هەڵگرتووە. بەڵێ داخوازی ئەم ڕێگەیە ئەوەیە مرۆڤ دەستبەرداری خودی خۆیی و لایەنەکانی خۆپەرستی ببێت و، زیاتر لە هەست و بیرکردنەوەی خۆی، ڕیز لە هەست و بیرکردنەوەی بەرامبەرەکانی بگرێت.\nمرۆڤ لە سەرەتای ڕێگاکەیەوە، پێویستە زۆر بە باشی ئەوە دیاری بکات کەوا کام ڕێگە دەگرێتە بەر. پێویستە ئەوە دیاری بکات، کەوا لە ڕوانگەی هەست و بیرکردنەوە و حاڵ و هەڵسوکەوتەوە، ڕێگەی فیرعەونەکان و زۆرداران دەگرێت، یاخود ڕێگەی پێغەمبەرانی گرتۆتە بەر و، لەم بابەتەدا زوو زوو چاو بە خۆیدا بخشێنێتەوە. بە گوێرەی ئێمەش ئەو ڕێگەیەی پێویستە هەر لە سەرەتاوە بگیرێتە بەر و پەیڕەوی لێبکرێت، تەنیا ڕێگەی پێغەمبەرە گەورەکانە و، پاشان هاوەڵە بەڕێزەکان کەوا ملیم بە ملیم شوێن ئەوان کەوتوون و لەسەر ئاستێکی باڵا نوێنەرایەتی ئەوانیان کردووە.\nنوێنەرە قودسیەکانی ڕێگەی پێغەمبەر\nهیچ گومان لەوەدا نیە، ئەوەی بە دروستترین شێوە لە ڕێگەی پێغەمبەر تێگەشتووە و بە جوانترین شێوە نوێنەرایەتی کردووە، بریتیە لە خەلیفە ڕاشیدەکان. موسوڵمانێتی بە بێگەردترین شێوە، لەلایەن ئەوانەوە بێ هیچ کێشەیەک نوێنەرایەتی کراوە. هەربۆیە سەردارمان فەرموویەتی:\nواتە ئەوەی لەسەرشانی ئێوەیە ڕێگەی من و، خەلیفە ڕاشیدەکان بگرن(واتە ئەوانەی خۆڕاگرانە لەوپەڕی تەواوی و پێگەشتووییدا شوێنی ڕێگەی من کەوتوون) بگرن و، چەشنی ئەوەی بە خرێکانتان بنوسێن بەو ڕێگەیەوە، پەیڕەوی لێبکەن. بەم شێوەیە کەسانی ئیمانداری بانگهێشتی ئەوە کردووە هەم رێگەی سونەتی خۆی بگرن، هەم بانگهێشتی ئەوەی کردوون لەسەر ڕێگەی خەلیفە ڕاشیدەکان بڕۆن. هەروەها لە ڕێگەی زاراوەیەکی عەرەبیەوە کە دەفەرموێت(بە خرێکانتان ڕێگەی ئەوان بگرن)، بابەتی ئەوەی پێویستە بە توندوتۆڵی ڕێگەی ئەوان بگرین، وەک ئامۆژگاری بە ئێمە داوە.\nهەروەها لە حەدیسێکی تردا وەک ڕوونکردنەوەی نرخ و بەهای هاوەڵان فەرموویەتی:\nباشترینی ئێوە ئەوانەن کەوا لە سەردەمی مندا ژیاون، دواتر ئەوانەی لە دوای ئێوە دێن، دواتر ئەوانەی لە پاش ئەوان دێن…\nهەربۆیە گەر ئێوە باشترین کەسانی ئەم ئومەتە نادیدە بگرن و شوێنی ڕێگەی ئەوان نەکەون، ناتوانن بە دروستی لە ڕێگەی پێغەمبەر تێبگەن. ڕێگەی ئەوەی لە موسوڵمانێتی تێبگەین و بە دروستی هەڵسەنگاندنی بۆ بکەین، بریتیە لەوەی بۆ تێگەشتنی ئەم زاتە گەورانە بگەڕێینەوە، پاشان بە شێوەیەکی بێ کەموکورتی وابەستەی نوێنەرایەتی ئەوان بین. هەربۆیە ڕەچاوکردنی ڕێگەی خەلیفە ڕاشیدەکان و ئەهلی بەیت بە بێ ئەوەی جیاوازی لە نێوانیاندا بکەین، هەروەها خۆشویستنی تەواوی هاوەڵە بەڕێزەکان، بە نیسبەت ڕێنمویکەر و مرۆڤەکانی ئەم سەردەمەوە زۆر گرنگە.\nلە دوای خەلیفە ڕاشیدەکانیش، جوانترین نوێنەرایەتی ڕێگەی پێغەمبەر لەلایەن ئیمامی مەزهەبەکان و زانایانی سەلەفی ساڵحینەوە ئەنجام دراوە. ئەم زاتە گەورانە کەوا جگە لە تێگەشتنی دروستی دینەکەیان هیچ خەمێکی تریان نەبووە، ئەوەیان بە باشی ڕوونکردۆتەوە کەوا پێویستە چۆنی ڕاڤەی بابەتەکان بکەین، چۆنی لە شتەکان تێبگەین، لەم بابەتەدا دیسپلینی زۆر گرنگیان خستۆتە ڕوو. وەک چۆن تابلۆی شانازی مرۆڤایەتی بە توێشوویەکی دەراساوە ڕەوانەی مرۆڤەکان کرا، هەریەک لە ئیمامە بەڕێزەکانیش بە تایبەت ئیمامی ئەبو حەنیفە، ئیمامی مالیک، ئیمامی شافعی، ئیمامی ئەحمەدی کوڕی حەنبەل، بە توێشویەکی تایبەتەوە ئەفرێندراون. لە سایەی ئەوانەوە هیچ کام لە بابەتە دینیەکان بە هەڵپەسێردراوی نەماوەتەوە.\nلە سایەی ئەوانەوە، بەو شێوەیەی هاوەڵان لە دین تێگەشتبوون، بۆ ئێمەش گواستراوەتەوە. هەربۆیە پێویستە ئەوە بە باشی بزانرێت کەوا لە تێگەشتن و ژیاندنی ڕێگەی پێغەمبەردا خزمەتگەلێکی زۆر گرنگ لەلایەن ئەوانەوە پێشکەش کراوە، پێویستە لە بابەتی ڕێز بەرامبەر ئەوان کەموکورتی نەنوێنرێت و، واز لە ڕێڕەوی ئەو موجتەهیدە گەورانە نەهێنین.\nبەڵام ئەمە بە واتای ئەوە نیە، کەوا ئێوە هەلومەرجی ئەو سەردەمەی تێیدا دەژین نادیدە بگرن، ئەو بابەتانەی پەیوەندییان بە بارودۆخەوە هەیە، لەگەڵ ئەو حوکمانەی پەیوەندییان بە بناغەی دینەکەوە هەیە لە یەکتری جیا نەکەینەوە. بە پێچەوانەوە، بە مەرجی ڕەچاوکردنی دیسپلینە سەرەکیەکانی دین، دەشێت ڕەشەبای زەمانی خۆیشتان بخەنە پاڵ کارەکانتان و، سوودمەند ببن لەو ڕاڤەیەی لەم کارەوە دەکەوێتەوە.\nگەر پێویستی کرد، گۆڕانکاری لە فۆرماتی کارەکانتاندا ئەنجام دەدەن، لەو ڕووداوانەی کەوا لەو سەردەمەدا ڕوودەدەن، بنەما و دیسپلینی گرنگ هەڵبگۆزن، بە شێوەیەکی گونجاو لەگەڵ هەلومەرجی ئەو سەردەمەی تێیدا دەژین، دەیانهێننە ناو ژیانەوە.\nجەبریەکان لە توراسی ئیسلامیدا بەو گروپە فکریە دەوترێت کەوا پێیان وەهایە مرۆڤەکان هیچ ئیرادەیەکیان نیە و بە تەواوی لە ژێر کاریگەری ئیرادەی ئیلاهیدا کار و کردەوەکانیان ئەنجام دەدەن\n مورجیئە بەو گروپە فکریەی ناو توراسی ئیسلامی دەوترێت کە لە بابەتی چوونە دۆزەخ و بەهەشتدا هەموو بڕیارێک بۆ الله دەگێرنەوە و پێیان وەهایە وەک چۆن کردەوەی چاک کاریگەری لەسەری چارەنوسی کەسی کافر نیە، بە هەمان شێوە گوناحی گەورەش کاریگەری لەسەر چارەنوسی کەسی ئیماندار نیە\n موشەبیهە بەو کەسانە دەوترێت کەوا لە زات و سیفاتەکانی الله لێکچواندن ئەنجام دەدەن\n موجەسیمە بەو جۆرە کەسانە دەوترێت کە لێکچوان لە نێوان زاتی الله و مرۆڤەکاندا ئەنجام دەدەن و ئەندام و لاشە دەدەنە پاڵ پەروەردگار


رەشید حەیدەری: ناوی بەرهەم: ژیان لە بازنەی ڕووداوەکاندا – بەرگی یەکەم، نووسەری کتێب: قادر ئەلیاسی – pmnews\nبابەت: بیرەوەری ، ژمارەی لاپەڕە: ٤٩٠ ، گێڕەرەوە: جووتیار\nبەر لەوەی بچینە سەر باسێک لەسەر کتێبی «ژیان لە بازنەی ڕووداوەکاندا»، بەجێ دەبێت هەڵوەستەیەک بکەین و لە خۆمان بپرسین: داخوا ئەم بەرهەمە ژیاننامەی نووسەرە یان بیرەوەرییەکانی نووسەر؟ بۆ ئەوەی وەڵامی دروستی ئەم پرسیارەمان دابێتەوە، پێویست دەکات ئاماژە بە جیاوازیی نێوان ئەو دوو فۆرم و شێوازەی نووسین بکەین:\nجیاوازیی سەرەکیی ئەو دوو شێوە نووسینە، لە پلەی یەکەمدا، پێوەندیی بە قەوارە و چۆنیەتیی ئەو بابەتانەوە هەیە کە لە هەرکام لەو دوو ژانرەدا دەخرێنە بەر دیدی خوێنەر. ژیاننامە هەڵگری لیستەیەک ڕێکەوتی جیاجیایە کە بە لەدایکبوونی خاوەن ژیاننامە دەست پێدەکا و کۆمەڵێک ڕووداو لە خۆ دەگرێت کە لە ژیاندا ئەزموونی کردوون. بیرەوەری، هەرچەند پێوەندیی بە ژیانی تاکە کەسێکەوە هەیە، بەڵام سنووری تاکەکەس دەشکێنێ و دەپەرژێتە سەر ژیانی خەڵکانی دەوروبەری. نووسەر ئەو کۆمەڵگەیە دەخاتە ژێر زەڕەبینی کونجکۆڵیی خۆیەوە کە لە سنووری ژیانی ئەودان و تێدەکۆشێ دیاردە کۆمەڵایەتی، کولتووری، سیاسی … یەکان دەستنیشان بکا و پێوەندیی نێوانیان و هۆکاری سەرهەڵدانیان لە ڕوانگەی خۆیەوە بخاتە ڕوو. ئەمە ئەوە دەگەیەنێت کە بیرەوەری لە ژیاننامە بەربڵاوترە. بە واتایەکی تر، ژیاننامە بەرتەسکە و تایبەت بە تاکە کەسێکە کەچی بیرەوەری بەرهەمێکی گشتگیرە و جگە لە تاکی خاوەن بیرەوەری، ئاوڕ لەو کۆمەڵگەیەش دەداتەوە کە تێیدا ژیاوە.\nجیاوازییەکی تری نێوان ژیاننامە و بیرەوەری ئەوەیە کە ژیاننامە لە پەسنی فێرکاری داماڵراوە و بەدەگمەن نەبێ، پەیامێکی بۆ لێوە فێربوون نییە. لە حاڵێکدا، بیرەوەریی نووسەرێکی سەرکەوتوو پڕە لە ئامۆژگاری، ئەزموون و وانەی بەنرخ بۆ لێوە فێربوون. جگە لەوە، بیرەوەری نووسراوەیەکە کە نووسەر ئاگایانە بابەتەکانی دیاری دەکا و ئاراستەی خوێنەریان دەکا. بە واتایەکی تر، ئەوە نووسەرە کە دیاریی دەکات کە خوێنەر چی بخوێنێتەوە و تا چەند لێیەوە فێر بێت. بەڵام ئەم تایبەتمەندییە لە بیوگرافی یان ژیاننامەدا نە بۆ نووسەر و نە بۆ خوێنەریش دەست نادات. بیوگرافی یان ژیاننامە پرسێکی تاکەکەسی و تایبەتییە و هەر لەبەر ئەوەش لە چوارچێوەی خێزان، بنەماڵە، خزم، هاوڕێ وهاوبیروباوەڕی سیاسیدا دەمێنێتەوە؛ بەڵام بیرەوەری سنووری تایبەتی و تاکەکەسی دەبەزێنێ و ڕووی ئاخاوتنی لە هەموو کەسێکە بەبێ جیاوازی. بە لە بەرچاو گرتنی ئەم کورتە پێناسەیەی بیرەوەری و بیوگرافی، خوێنەر بەو ئەنجامە دەگات کە ئەوەی لە پەرتووکی «ژیان لە بازنەی ڕووداوەکاندا» دەیخوێنێتەوە، بیرەوەرییە نەک بیوگرافیی نووسەر. هەروەها، خوێنەر ئەوەشی بۆ دەردەکەوێت کە نووسەر کەسێکی دەست و دڵ کراوەیە و فرەیی بابەت و تەوەری باسەکانی سەلمێنەری ئەو سەخاوەت و دەست و دڵ بازییەن.\nئامانج و مەبەستی سەرەکی لە نووسینی «ژیان لە بازنەی ڕووداوەکاندا» بریتییە لە خۆناساندنی نووسەر بە کۆمەڵی کوردەواری و گەیاندنی زانیاریی بەسوود بە خوێنەران و بە دۆکومێنت کردنی ئەو بڕگەیە لە ژیانی نووسەر کە لە دەسپێکی بەرگی یەکەمەوە دەست پێ دەکات و لە دوا لاپەڕەی دوابەرگدا تەواو دەبێت.\nبەردەنگ یان خوێنەر\nکۆمەڵناسان، خوێندکارانی بواری کۆمەڵناسی، تاکی بیرەوەریخوێن و هەموو ئەو کەسانەی لەو ماوەیەدا ژیاون کە بیرەوەریی نووسەر دەگرێتەوە، دەبنە بەردەنگ و خوێنەری «ژیان لە بازنەی ڕووداوەکاندا». جگە لەوە، لە ساڵانی داهاتوودا، لەبەر فرەلایەن بوونی ناوەرۆک و ناوئاخنەکەی، ئەو بەرهەمە دەبێتە سەرچاوەیەکی بەبایەخ و جێی متمانە بۆ نووسەران و خوێندکاران، بەتایبەت بۆ ئەو کەسانەی کە بیانهەوێ لە بواری کۆمەڵایەتیدا، لێکۆڵینەوە بکەن.\nلە کتێبی «ژیان لە بازنەی ڕووداوەکاندا» گێڕەرەوە «جووتیار»ە کە لەباتیی نووسەر دەدوێ و ڕووداوەکان دەگێڕێتەوە. نووسەر، بە ئەگەری زۆر، ئەم ناوەی لەبەر ئەوە داناوە تا لە دووپاتبوونەوەی ناوی خۆی «قادر ئەلیاسی» بەرگری بکات و بەم کارە خوێنەر لە ماندوو بوون بپارێزێت. نووسەر بەمەوە ناوەستێت و لە چەندین جێگەی نێو کتێبەکەدا، بەر بە دووپاتبوونەوەی نازناوی «جووتیار»یش دەگرێت. لەو شوێنانەدا بە دەستەواژەی «نووسەری ئەم دێڕانە» دەدوێ ولە هێنانی ناوی جووتیار پارێز دەکا.\nڕاوێژ و بیروڕا گۆڕینەوە:\nئەوەی ناوئاخنی «ژیان لە بازنەی ڕووداوەکاندا» بەهێزتر و دەوڵەمەندتر دەکات، ڕاوێژ و بیروڕا گۆڕینەوەی نووسەرە لەگەڵ کەسانی شارەزای دەوروبەری. ئەم کەسانە، وەک لە کتێبەکەدا دەردەکەوێ، خزمەتێکی شایانیان بە ناوەرۆکدارتر کردنی کتێبەکە کردووە. ئەم چەشنە لە ڕاوێژ و بیروڕا گۆڕینەوە ڕاستی و بێ هەڵە بوونی ڕووداوەکان دەسەلمێنێ و خوێنەران دەتوانن بێ دوودڵی و شک و گومان بابەتەکان بخوێننەوە و وەک دەقی ڕاستەقینە بە یادەوەریی خۆیانی بسپێرن.\nزمان و ڕێنووس:\nکتێبی «ژیان لە بازنەی ڕووداوەکاندا» بەگشتی لە پەخشان و تا ڕادەیەکیش لە شیعر پێک هاتووە و بە کوردیی ناوەڕاست نووسراوە. هاوکات نووسەر وشە و دەستەواژە و تەنانەت ڕستەی دانیشتوانی زەهاو و دەورووبەریشی لە نووسینەکەیدا بەکار هێناوە. خوێنەر بە خوێندنەوەی کتێبەکە، لە زۆر جێگادا، سەری بەم وشە و دەستەواژە و ڕستانەدا دەتەقێتەوە و لەبەر ئەوەش، من لێرەدا لە هێنانی نموونە خۆ دەبوێرم.\nجگەلەوە، نووسەر دەقی هەورامی، کەڵهوڕی و فارسیی لە کتێبەکەدا هێناون کە واتاکانیانی بە کوردیی ناوەڕاست لێک داوەتەوە و ئەم کارەش بۆ ئەو خوێنەرانەی کە بەسەر هەورامی، کەڵهوڕی و فارسیدا زاڵ نین، کارێکی زۆر باشە و بەرز دەنرخێندرێ. هەرچەند ڕێگای دروستتر ئەوەیە کە خوێنەری کورد گەیشتبێتە ئەو ئاستە لە تێگەیشتوویی زمانی (لە هەورامی و کەڵهوڕیدا) کە پێویستیی بەو جۆرە وەرگێڕانانە نەبێت.\nنووسەر دوو پیتی نوێی بۆ یەکەمجار لە نووسراوەی کوردیی ناوەڕاستدا بەکار هێناوە کە ئەگەر ئەو دوو پیتە نەبان کتێبەکە لە ژمارەیەکی ئێجگار زۆری وشە بێبەش دەبوو و کتێبەکە ناتەواو لە چاپ دەدرا. نووسەر لە پێشەکیی کتێبەکەیدا لەسەر ئەو دوو پیتە نوێیە ڕوونکردنەوەی نووسیوە و خوێنەر دەتوانێ بەر لە خوێندنەوەی کتێبەکە سەرنجیان بدا و ئەگەر نوێ بن بۆی، شێوەی گۆکردنیان فێر بێت.\nدەمی سەرەکیی کار (فعل) لە کتێبەکەدا بەگشتی بریتییە لە: «دەمی ئێستا»، «دەمی ڕابردووی سادە»، «دەمی ڕابردووی بەردەوام» و «دەمی ڕابردووی گێڕانەوە» و «دەمی ڕابردووی دوور».\nلە کۆتایی کتێبەکەدا، نووسەر فەرهەنگۆکێکی داناوە کە ٢٩٩ وشە لە خۆ دەگرێت. ئەم وشانە تایبەت بە ناوچەی زەهاو و دەوروبەریەتی و نووسەر بە هێنانیان لە دەقدا پاراستنیانی لە دواڕۆژدا مسۆگەر کردووە.\nلە بواری ڕێنووسدا، وەک خوێنەرێک، سەرنجەکانی خۆم بۆ نووسەر دەنێرم کە لە چاپەکانی داهاتوودا لەبەرچاویان بگرێت.\nلێکهەڵپێکانی مژارەکان (پێکەوە گرێدانی بەشەکان)\nبنەمایەکی گرینگ لە نووسیندا، کە لە کتێبی «ژیان لە بازنەی ڕووداوەکاندا»، وەک هەر کتێبێکی جێگای پەسندی دیکە، ڕەچاو کراوە، پێکەوە گرێدانی بەشەکانە. لە کتێبدا، ئاشکرایە کە هەر بەشێک دەکرێ سەربەخۆ بێت. بەڵام گرینگ ئەوەیە کە دوو بەش کە بە دوای یەکدا دێن، سەرەڕای جیابوونی بابەتەکانیان، بکرێ لێک گرێ بدرێن. ئەمەش بەو شێوەیە دەکرێت کە نووسەر لە کۆتایی هەر بەشێکدا، بە یەک یان دوو ڕستە، بەشەکە دەبەسێتەوە بە بەشی دوای خۆیەوە. با لە زەینی خۆماندا ڕووبارێک وێنا بکەین کە لە داوێنی شاخێکدا لە کانیاوێکەوە سەرچاوە دەگرێ و بە مەودایەکدا تێدەپەڕێ و دەخوشێ تا دەگاتە دوا وێزگە، کە ڕەنگە دەریا بێت. لە درێژەی ڕێگادا چەندین کانیاو دەڕژێنە ناو ڕووبارەکەوە. ئەگەر ئەو کانیاوانە ڕێگای ڕژانە نێو ڕووبارەکەیان بۆ خۆش نەکرێت، ناتوانن ببنە بەشێک لە ڕووبارەکە. ئەو دەم ڕووبارەکەش ئیدی ئەو ڕووبارە مەزنە نابێت کە چاوەڕوان دەکرێت.\n«ژیان لە بازنەی ڕووداوەکاندا» کتێبێکی فرەمژارە. نووسەر وەستایانە مژارەکانی وەک ئاڵقەی زنجیرێکی درێژ لێک هەڵپێکاون. ئەم لێکگرێدانە فۆرمی جیاجیای هەیە کە بەکورتی ئاماژەی پێ دەکەین:\nیەکەم: هیندێک جار، سەردێڕەکان لە ڕووی ناوەرۆکەوە لێک نزیکن. ئیتر بابەتەکان بە هۆی نزیکییان لە یەکتر پێویستییان بە ڕوون کردنەوەی زیاتر نییە کە بە یەکەوەیان گرێ بدات. جووتیار، بۆ وێنە، لە لاپەڕەی ١٨٥دا لە ژێر سەردێڕی «کفرکردن»دا باس لەو دیاردە کۆمەڵایەتییە دەکات کە لە نێو خەڵکدا باو بووە. مژاری دووەمی هەمان لاپەڕە بریتییە لە «سوێندخواردن». سوێندخواردنی بە درۆ و کفرکردن لە ڕووی واتا و ناوەرۆکەوە، لە یەک خانەدا جێ دەگرن و هەر دوو مژارەکە، بەشێوەیەکی سروشتی لێک هەڵپێکراون و پێویست بە هێنانی ڕستەی گرێدەر لە نێوان دوو بابەتەکەدا نییە.\nدووەم: دەکرێ دوو یان چەند مژار بەتەواوی لێک جیا بن و بە هێنانی ڕستەیەک لە کۆتایی مژاری یەکەم، مژارەکە بە مژاری دووەمەوە، یان دووەم و سێهەمەوە، ببەسترێتەوە. بۆ نموونە لە لاپەڕەی ١٦٥دا بابەتێک هاتووە بە ناوی «گێسکەلەوان». ئەوەی لە دوابڕگەی ئەم مژارەدا هاتووە، ڕۆڵی هەڵپێکانی بابەتەکەی بە بابەتی دواترەوە هەیە کە لە بڕگەکەدا ئاماژەیان پێ دەکرێت. نووسەر دەنووسێت:\n“ئەگەرچی ڕشتەی خەیاڵی جووتیار هەر لە دەوری ئەو ساڵانەدا دەخولێتەوە کە نەبوونی و هەژاری لە لایەک و چەتوونی و هەڵەچەریی ئەم و هاوڕێکانی تێدا بەرجەستە دەبێ، بەڵام گێڕانەوەی هەندێ چیرۆک و ڕێ و ڕەسمی ئەو کاتەی دەشتی زەهاو نابێ لە بیر بکرێ، چونکە بەشێکیان ئێستاش هەر باسیان لێوە دەکرێ. یەکێک لەو چیرۆکانە، بەهاری کوردی و کوڕی سەیاگە”:\nشایانی باسە کە «کوڕی سەیاگ» سەردێڕی بابەتی دووەمە.\nچەند نموونەی دیکەی لێک گرێدانی بابەتێک بە بابەتی دوای خۆی:\nیەکەم: مژاری “هەڵوێستەیەک سەبارەت بە خاڵی ٨ی ئەو بڕیارنامەیە”\nئەم مژارە لە لاپەڕەی ٣٧٤ەوە دەست پێ دەکا و لە لاپەڕەی ٣٧٩دا تەواو دەبێت. ئەم بابەتە بەم ڕستەیەی خوارەوە بە بابەتی دوای خۆیەوە “چیرۆکەکەی شێخ هۆمەر” گرێ دەدرێت:\n“بەر لەوەی گێڕانەوەکە پێشی ڕووداوەکان بکەوێ با چیرۆکی مارەکەی شێخ هۆمەر بکەینە کۆتایی ئەم باسە:”\nئەی مژاری “چیرۆکەکەی شێخ هۆمەر” چۆن بە مژاری دوای خۆیەوە گرێ دەدرێت؟\nوەڵام: ئەم بابەتەش، دیسان بە هێنانی ڕستەیەک لە کۆتایی بابەتەکەوە بە بابەتی دوای خۆی، «عێراق»ەوە گرێ دەدرێت:\n“بۆ زانینی ئەو ڕووداوە باشتر وایە ئاوڕێکی کورت لە مێژووی عێراق بدەینەوە:”\nپێشنیار: بەجێ دەبێت کە نووسەر بەر لە چاپی دووەمی کتێبی «ژیان لە بازنەی ڕووداوەکاندا» چاوێک بە لێکگرێدراویی مژارەکاندا بخشێنێتەوە و لە لێکگرێدراویی بابەتەکان زیاتر دڵنیا ببێت.\nهەموو نووسەرێک، جا چ ڕۆماننووس بێت، یان مێژوونووس، یان وتارنووس، … هتد بەسانایی دەتوانێ لەسەر مژاری دڵخوازی خۆی بنووسێت. دەشتوانێ لە تەواوی نووسینەکانیدا، بێلایەنی بپارێزێت. بەڵام داخوا هەموو نووسەرێک دەتوانێ سەبارەت بە خۆی بنووسێت و بێلایەن بێت؟ دەتوانێ نەترسێ و پێ لە هەڵەی خۆی بنێ؟ دەتوانێ حورمەتی پێنووس بگرێت و ئەوە بنووسێت کە ڕووی داوە، نەک ئەوەی کە دڵ پێی خۆشە؟\nوەڵامی من بۆ ئەم پرسیارە ”ئەرێ”یە. ئەمە وەڵامێکە کە نەک هەر من بەڵکوو هەموو خوێنەرێکی بێلایەن لە دوای خوێندنەوەی کتێبی «ژیان لە بازنەی ڕووداوەکاندا» پێی دەگا.\nهێمای بێلایەنی و ئەمانەتداری کامانەن؟\nلەم پەرتووکەدا، بۆ سەلماندنی بێلایەنی و ئەمانەتداریی نووسەر هەر ئەوەندە بەسە کە جووتیار قارەمان نییە و لە قارەمان خوڵقێنی خۆی دوور گرتووە. هەرچەند منداڵان لە سەردەمی جووتیار و تەنانەت ئێستایشدا بێ ماف بوون و هەن، بەڵام هەر لەو چاخ و کۆمەڵگەیەدا نموونەی ڕیزپەڕ، منداڵی بەختەوەر و مافپارێزراو، هەبوون و هەن کە جووتیار دەیتوانی وەک یەکێک لەو منداڵە ڕیزپەڕانە خۆی دەربخات. دەشکرا جێگای پەسندی خوێنەریش بێت. بەڵام ڕاستوێژی و ئەمانەتداری و گەڕانەوە بۆ ویژدانی بێدار و نەنووستوو، پاڵیان بە نووسەرەوە ناوە لە قارەمانسازی خۆی ببوێرێ. ئەمەش لە خوێندنەوەی کتێبەکەدا بەڕوونی دەردەکەوێت. خاڵێکی گرینگی دیکە لەم پێوەندییەدا ئەوەیە کە جووتیار نە لە خۆی و نە لە بنەماڵەکەی «مرۆڤی باڵا» ناخوڵقێنێ. لە نووسینی بیرەوەریدا، نووسەر لە داڕشتنی دەق و پێناسەی کەسایەتییەکانی نێو نووسراوەکەیدا دەستی ئاوەڵایە. لە مەیدانێکدایە بە پانتایی دەشتی زەهاو و تێیدا دەکەوێتە مانۆڕدان.سوارچاکێکە کە دەتوانێ بە ئارەزووی دڵ ئەسپی زینکراوی خۆی لەو مەیدانەدا تاو بدا و نزیکەکانی خۆی تا لووتکەی چیای بایکەوان و کەژی داڵەهۆ بەرز بکاتەوە. ئەو ئەم هەل و دەرفەتەی بۆ دەڕەخسێت، بەڵام وا ناکات. لەبەر چی؟ وەڵام ڕوونە: هەر بۆ ئەوەی خزمەت بە ڕاستی بکات.\nهەمووی ئەمانە لەسەر یەک سەلمێنەری ڕاستگۆیی و ڕێزگرتنی نووسەرە لە پێنووس و هەر ئەم تایبەتمەندییانەشن کە وەک پەرژینێکی بتەو یان شوورەی ئاسن، بەرهەمەکە لە ناڕاستی دەپارێزن و دەیگوازنەوە بۆ نەوەی دواڕۆژ، بەتایبەت لە دەڤەری کرماشان و دەشتی زەهاو. ئەگەر کەسێک بەپێچەوانەی ئەم تێگەیشتنە لە «ژیان لە بازنەی ڕووداوەکاندا» قسەیەکی بۆ وتن هەیە، با بە بەڵگە هێنانەوە لە خودی کتێبەکە بیسەلمێنێت.\nلایەنی خەمهێنەر و شادیهێن\nلە گێڕانەوەی بیرەوەریدا، نووسەر زەحمەتە بتوانێ لە ڕووداوی دڵتەزێن و ڕووداوی شادیهێن خۆی لا بدات. بیرەوەرییەکانی جووتیار هەم چیرۆکی خەمهێنەر و دڵتەزێنیان تێدایە و هەم نموونەی بەسەرهاتی شادیبەخش و هەستبزوێن. لە خوێندنەوەی کتێبدا، چ بیرەوەری بێت، چ ڕۆمان، خوێنەر ناتوانێ بێلایەن بێ و نەکەوێتە ژێر کاریگەریی ئەو دوو لایەنەی ژیانی کاراکتەرە سەرەکییەکان. جووتیار، وەک کەسایەتیی یەکەم، بە هۆی ڕووداوەکانەوە لە درێژەی ژیانیدا تووشی خفەت و خەم و ناڕەحەتی دەبێت. ئەمە وا دەکات کە خوێنەریش ناڕەحەت ببێت. لە «ژیان لە بازنەی ڕووداوەکاندا» نووسەر دەستی خوێنەر دەگرێ و بەنێو ڕووداوە تاڵ و خەمهێنەرەکاندا دەیگێڕێت. لەم گەشتەدا، ئاسان نییە خوێنەری دەربەست لە جووتیاری نووسەر جیا بکرێتەوە. بەڵام، وەک وتوویانە، لە دوای هەر شەوێکی تاریک، ڕۆژێکی ڕووناک دنیا تیشکپڕژێن دەکا و تاریکی تار دەنێ و دوای هەر خەم و ناڕەحەتییەک، جووتیار شادی و پێکەنین دەخاتە سەر لێوی خوێنەر و بەو جۆرە تەمی خەم و خەفەتباریی هەر ڕووداوێکی دڵتەزێن بە قاقای خەندە لە دڵی خوێنەر دەردەهێنێ و دەیسڕێتەوە. ئەمەش دوو نموونە لەو دوو لایەنەی ژیان لە بیرەوەرییەکانی جووتیاردا:\nجووتیار هۆگری خاڵۆزاکانی (ڕەزا و مەحموود) بووە. ئەم هۆگرییە پاڵی پێوە ناوە ببێت بە بەرخەلەوان و بۆ ماوەی دوو مانگ لە ماڵی ئامۆزای دایکی، لالۆ ڕەسووڵ، کە دراوسێی ماڵی خاڵۆی بووە، ئەرکێک ڕاپەڕێنێت کە پڕ بووە لە ڕەنج و ئازار و کوێرەوەری. جووتیار لەو بارەیەوە دەنووسێ: ”نەتەنیا خاڵۆزاکانی نەدیت، بەڵکوو هێندە ئازار و شەونخوونی و برسییەتیی چەشت کە ئێستاش وەبیری دێتەوە، تووشی ڕق و تووڕەییەکی لە ڕادەبەدەر بەرامبەر بەو سەردەمە دەبێتەوە.”\nئەمەی لەسەرەوە باس کرا بەشێکی کەمە لەو ئازار و مەینەتییەی کە جووتیار لە ژیانی مناڵیی خۆیدا تووشی بووە و بەداخەوە لە مەرگی خاڵۆزاکانیدا دەگاتە لووتکە:\nلە لاپەڕەی ٣٤٨دا، جووتیار بەسەرهاتێکی دڵتەزێن دەگێڕێتەوە کە خوێنەر شۆک دەکات. هەڵدێرانی کۆمپرێسییەک بە ٢٨ سەرنشینەوە کە هەر دوو خاڵۆزاکەی جووتیاریشی تێدا بووە. لەو ڕووداوەدا ڕەزای خاڵۆزای دەسبەجێ دەمرێ و مەحموودی خاڵۆزایشی وەها بریندار دەبێ کە ساڵێک دواتر ماڵاوایی لە ژیان دەکات. جووتیار لەم بارەیەوە دەنووسێت: “ئەم کارەساتە شوێنێکی خراپی دەروونیی لەسەر جووتیار دانا….”\nتایبەتمەندیی هەرە ڕوون و بەرچاوی ژیان ئەوەیە کە مرۆڤ خەمەکان فەرامۆش دەکا و شادی جێگایان دەگرێتەوە. جووتیار بەدرێژایی بەشێکی زۆر لە ژیانی منداڵیی لەگەڵ ڕەنج و کوێرەوەری دەست و پەنجەی نەرم کردووە. دوو شت کاریگەرییان لەسەر ژیانی جووتیار لە دەورانی منداڵی و مێرمنداڵییدا هەبووە و شادییان پێ بەخشیوە: یەکەمیان کرانەوەی دەرگای قوتابخانە و دووەمیان کرانەوەی دەرگای هونەر بە ڕووی ناوبراودا بووە. لە بواری خوێندندا مامۆستا نەسیری و لە بواری هونەر و گۆرانیشدا، هونەرمەند یەدوڵای ڕەحمانی ڕۆڵی گرینگیان هەبووە. ئەو دوو بوارەش لایەنی شادیهێن لە ژیانی جووتیاردا پێک دێنن.\nکاریگەریی نووسەر لەسەر خوێنەر\nئەگەر خوێندنەوەی کتێبێک کاریگەریی لەسەر خوێنەر دانا، ئەم کاریگەرییە تەنیا یەک واتا دەگەیەنێت: نووسەر لە گەیاندنی پەیام یان پەیامەکانیدا سەرکەوتوو بووە. کتێب کاتێک سەرکەوتوویە کە نووسەر بە هەستەوە نووسیبێتی و ڕاستگۆیی تێیدا ڕەنگی دابێتەوە. ئەوەی لە دڵەوە بێت، لە دڵدا جێ دەگرێت. کاتێک بیرەوەرییەکان دەخوێنیتەوە مرۆڤ وا هەست دەکات لە کۆڕێکدا دانیشتتووە کە نووسەر تێیدا بەشدارە و بیرەوەرییەکانیت بۆ دەخوێنێتەوە. تۆ تەنیا گوێگری و هەموو بیر و هۆشت تەرخان کردووە بۆ بیستن. هەست دەکەی خۆت لە نێو ڕووداوەکاندای. قسەکان لەسەر دڵ دەنیشن. بە خۆت دەڵێیت ئەوەی لە دڵەوە هەڵبقوڵێت هەر دەبێ لە دڵدا جێ بگرێت. پەیڤ و ئاخاوتنێک کە لە دڵدا جێ بگرێت، تەنیا ئەوە نییە کە لە دڵەوە هاتبێت بەڵکوو ئەوەیشە کە لە «ڕاستی»یەوە سەرچاوەی گرتووە.


ئێچ تی سی بەفەرمى مۆبایلى زیرەکى HTC One M9 ڕاگەیاند+زانیارى تەواو – کەی ئای تی ئێن\nدوێنێ ئێوارە کۆمپانیاى بەناوبانگى (ئێچ تى سی) سێ بەرهەمى نوێى ڕاگەیاند لە ماوەى بەشداریکردنى لە کۆنگرەى جیهانى مۆبایل ناسراو بە MWC15، بەرهەمەکان بریتین لە (ئێچ تى سی وەن ئێم ٩ ، ئێچ تی سی ڤایڤ و ئێچ تی سی گریب)، یەکێک لەو بەهەمانەى کە ماوەیەکى درێژ بوو چاوەڕوان دەکرا مۆبایلى هۆشمەندى (HTC One M9) بوو کە یەکێکە لە زنجیرە مۆبایلەکانى ئێچ تى سی وەن، ئەو مۆبایلە نوێیە بە تایبەتمەندى بەرزەوە دوێنێ پەردەى لەسەر لادرا و بووە هۆى سەرسوڕمانى گشت ئامادەبووانى کۆنگرەکە، تێدا چەندەها گۆڕانکارى کراوە و تایبەتمەندى زۆربەرزى هەیە، کە ئەمانەى خوارەوە خەسڵەتەکانیەتى.\nڕوونما(شاشە): ڕوونماکەى لە جۆرى LCD یە بە قەبارەى ٥ ئینج و بەڕوونى فوول ئێچ دى.\nپرۆسیسەر و خێرایی: مۆبایلە نوێکە پرۆسیسەرێکى “سناپدراگۆن٨١٠”ى لەسەرە لەگەڵ ڕامێکى ٣ گێگابایتى.\nبیرگەکەى: بیرگەى ناوەکى مۆبایلەکە ٣٢گێگابایتە و دەتوانرێ زیادبکرێت بە ڕێگەى بیرگەى دەرەکى لە جۆرى MicroSD تاکو ١٢٨گێگابایت.\nکامێرا: کامێراى دواوەى ٢٠،٧ مێگاپێکسڵە و توانى تۆمارکردنى گرتە ڤیدیۆى هەیە بە تەکنیکى 4K واتە بە ڕوونى 2448×3264 پێکسڵ. پارێزراوە بە یاقوتێک لە جۆرى Sapphire کە بەرگریەکى بەهێزى هەیە بۆ ڕووشان، کامێراى پێشەوەى ئەو مۆبایلە ٤ مێگاپێکسڵە بە تەکنیکى Ultra pixel.\nدەنگ: کۆمپانیاکە ئاماژەى بەوەدا کە سیستەمێکى دەنگى نوێیان لەسەر مۆبایلەکەیان داناوە بە بڵندگۆیەکانى BoomSound و بە سیستەمى Dolby Audio Surround 5.1 کە وا دەکات دەنگەکە ڕوونتر و سافتر بێت لە وەشانەکەى پێشووترى.\nپاترى: پاترى مۆبایلە نوێکە ٢٨٤٠میلى ئەمپێرە لە کاژێرێک.\nکێش و تەنکى: مۆبایلە نوێکە کێشى ١٥٧،٢ گرامە وە تەنکیەکەشى ٩،٦ ملیمە.\nژینگەى کارکردن: مۆبایلەکە دوا سیستەمى وەگەرخەرى مۆبایلى زیرەک ئەندرۆید ٥ ناسراو بە Lollipopـى لەسەرە.\nمۆبایلەکە بە چوار ڕەنگ خۆڵەمێشى و زێرى و زیوى و پەمەی بەردەست دەبێت و لە ناوەڕاستى مانگى ٣ دەکەوێتە بازاڕەکانى ئەمەریکاى باکور و بەشێک لە کیشوەرى ئاسیا.\nوێنەگەیەک لە وێنەکانى ئامێرە نوێکە\nتاگەکان ئەندرۆید MWC15 موبایل هۆشمەند


تورکیا بەرەو قۆناغێکی نوێی سیاسی\nدۆڕانی هەڵبژاردن بەس نەبوو بۆ ئەردۆغان، دۆڕانێکی دیکە لەهەگبەدایە\nپارتی دادو گەشەپێدان (ئەکەپە) بەمدواییانە دوو گەرەترین شاری تورکیا، ئەستەنبوڵ و ئەنقەرەی، دۆڕاند لەهەڵبژاردنی شارەوانییەکاندا، بەڵام هەڵگەڕانەوەی کۆمەڵێک لەسەرکردە دیارەکانی ناو پارتەکە وادەکات خەسارەتەکە گەورەتربێت بۆ ئەردۆغان.\nلەمانگی نیسانی ئەمساڵدا، ئەحمەد داودئۆغلۆ سەرۆک وەزیرانی پێشووی تورکیا و یەکێک لەسەرکردەکانی ئەکەپە بەڕاشکاوی ڕایگەیاند کە جیادەبێتەوە لە ئەکەپە و ئاماژەیەکی ناڕاستەوخۆیدا کە پارتێکی نوێ دادەمەزرێنێت. پاشان لە سەرەتای مانگی تەمموز، عەلی باباجان قەیسەری پێشووی ئابوری تورکیا وازی لە ئەکەپە هێناو بەهەمان شێوە ڕایگەیاند پارتێک دادەمەزرێنێت.\nباباجان لە ناو کۆمەڵەی بازرگانان و ئابووریدا پێگەیەکی قایمی هەیەو پشتگیری عەبدوڵا گول سەرۆک وەزیرانی پێشوویشی هەیە. باباجان دەڵێت کە پاڵپشتی چەند کەسایەتیەکی باڵاشی هەیە.\nکاتێک کە لەدەستدانی دەنگ دەستپێدەکات، ئەگەری زۆرە سەرکردە باڵاکان هەڵبگەڕێنەوە. ئەمەش ڕێکەوت نییە کە ئەم هەڵگەرانەوانە دوای لەدەستدانی ئەستەنبوڵ و ئەنقەرە لە هەڵبژاردنەکانی ٣١ی مارسی ئەمساڵ دەستیپێکرد\nڕاپۆرتێکی واشنتۆن پۆست دەریدەخات کە سێ هۆکاری سەرەکی هەن بۆ ئەم هەڵگەڕانەوانە لە ئەکەپە کە خۆیان دەبیننەوە لە پوکانەوەی ئابوری، لەدەستدانی متمانەی دەنگدەران، تاکڕەوی.\nداڕوخانی ئابوری ئەگەری هەڵگەڕانەوە زیاتر دەکات. ئابورییەکی لاواز هۆکارێک دەدات بەدەستی نەیارانی ئەردۆغانەوە تا ڕەخنە لەڕژێمەکەی بگرن و ئەگەری ئەوە زیاتر دەبێت هەڵگەراوەکان پاڵپشتی لەدەرەوەی ئەکەپە بدۆزنەوە. لە تورکیا داودئۆغلۆ و باباجان بەڕوونی ئاماژەیان بۆ خراپبونی دۆخی ئابوری کردووە لەڕەخنەکانیاندا دژی ئەکەپە.\nدووەم، کاتێک کە لەدەستدانی دەنگ دەستپێدەکات، ئەگەری زۆرە سەرکردە باڵاکان هەڵبگەڕێنەوە. ئەمەش ڕێکەوت نییە کە ئەم هەڵگەرانەوانە دوای لەدەستدانی ئەستەنبوڵ و ئەنقەرە لە هەڵبژاردنەکانی ٣١ی مارسی ئەمساڵ دەستیپێکرد. لەم چەند مانگەی دواییدا داودئۆغلۆ ئاکپارتی بەوە تۆمەتبار کرد کە لەبنەماکانی خۆی لایداوە. یەکێک لەڕەخنەکانی داودئۆغلۆ ئەوەبوو کە دژی سووربوونی ئاکپارتی بوو بۆ دووبارە ئەنجامدانەوەی هەڵبژاردنی شارەوانی ئەستەنبوڵ لەمانگی حوزەیراندا کە تێیدا کاندیدەکەی بە جیاوازی ٨٠٠ هەزار دەنگ دۆڕا بە ئەکرەم ئیمامئۆغلۆ لەکاتێکدا لە هەڵبژاردنی یەکەمدا جیاوازی دوو کاندیدەکە تەنها ١٣ هەزار دەنگ بوو کە ئەمەشی بۆ گۆڕان لە «سیاسەت و ڕەفتار و کردەوەی» ئەوانەدا گەڕاندەوە کە پارتی دادو گەشەپێدان بەڕێوە دەبەن. هەروەها دژی لابردنی سێ سەرۆک شارەوانییەکەی هەدەپە بوو لە ماردین، وان، ئامەدو وتی «دەستنیشانکردنی هەرکەس کە جیاواز لەتۆ بیربکاتەوە وەک تیرۆریست لادانە لەویژدانی گەل».\nسێیەم، پەیڕەوکردنی «پێرسۆنالیزم»ە کە دەستەواژەیەکی زانستی سیاسییە بۆ پێناسەکردنی بەڕێوەبردنی بێسنور بەکاردێت لەلایەن تاکە سەرکردەیەکەوە. لێرەدا تورکیا چەقی باسەکەیە، لەم چەند ساڵەی دوایدا سیاسییە دیارەکانی ئاکپارتی تووڕەن لەبەرئەوەی ئەردۆغان کۆنترۆڵی شەخسی خۆی بەسەر پارتەکەدا زاڵ کردووە. ساڵێک لەمەوبەر ئەردۆغان دەسەڵاتە نوێیەکانی خۆی لە سیستەمی سەرۆکایەتی بەکارهێنا بۆ دانانی زاوا چڵ ساڵەکەی وەک وەزیری دارایی و خەزێنە کە پێشی دەوترێت «قەیسەری ئابوری» بە بازدان بەسەر چەند کاندیدێکی باڵای دیکەدا. لەمانگی حوزەیراندا داودئۆغلۆ ڕەخنەی لە ئەردۆغان گرت لەبەرامبەر ئەو هەنگاوە شەخسیانە و وتی: «ئەکەپە پارتێکی کەسێک، خێزانێک، یان یەک گروپ نییە بەتەنها. پێکهاتەی حکومەتی و پەیوەندی خێزانی دەبێت بەتەواوی لێک جیابن. نابێت هیچ یەکەمییەک هەبێت بۆ خزمایەتی».\nبەپێی ڕاپۆرتێکی بی بی سی تورکی پارتەکەی باباجان لەکۆتایی ساڵدا بەئەگەرێکی زۆرە دادەمەزرێت\nبەپێی ڕاپۆرتێکی بی بی سی تورکی پارتەکەی باباجان لەکۆتایی ساڵدا بەئەگەرێکی زۆرە دادەمەزرێت لەگەڵ بڵاوکردنەوەی سیاسەت و ئامانجەکانی. بی بی سی لێدوانی لە کەسێکی نزیکی باباجان وەرگرتووە کە نەیویستووە ناوی بهێنرێت و یەکێکیش دەبێت لەدامەزرێنەرانی پارتەکە، ئەوەی راگەیاندووە «لەکۆتایی مانگی تشرینی دووەم یان سەرەتایی کانونی یەکەم پارتەکە بەرجەستە دەبێت و دەبێتە قەوارەیەکی یاسایی».\nباباجان کە یەکێک بووە لە دامەزرێنەرانی ئەکەپە، بەبیانوی ئەوەی پارتەکە لایداوە لە سیاسەتەکانی و سەرەتا دەستیلەکارکێشایەوەو بانگەشەی «جیاوازی گەورە»ی دەکرد لەگەڵ سیاسەتی ئێستای پارتەکەو پێیوایە تورکیا پێویستی بە «دیدگایەکی نوێ»یە.\nبەپێی چەند سەرچاوەیەکی نزیک لە باباجان کە ڕۆژنامەنوسی تورک-کورد، موژگان هالیس، چاوپێکەوتنی لەگەڵدا کردوون باس لەوەدەکەن چەند کەسایەتییەکی ئابوری دەیانەوێت بێنە ناو پارتەکەی باباجان بۆ بوژانەوەی ئابوری تورکیا، بۆیە ئامانجی سەرەکی باباجان بوژانەوەی ئابورییە.\nهەرچەندە باس لەوەدەکرێت عەبدوڵا گول، سەرۆکی پێشووی تورکیا بەشداری دەکات لە پارتە نوێیەکەی باباجان، بەڵام ئەو کەسایەتییە نزیکانەی باباجان نەیانتوانی ئەوە پشڕاست بکەنەوە، بەڵام باس لەوە دەکەن کە «زۆرجار کۆدەبینەوەو سوود لە بیرۆکەکانی دەبینین» بۆیە چاوەرێ ناکرێت بچیتە ناو پارتەکەوە و پێگەیەکی فەرمی وەربگرێت، بەڵکو وەک «ئامۆژگاریەک و برایەکی گەورە» لەگەڵیان دەبێت.\nلەلایەکی ترەوە یەکێک لە سیاسەتەکانی پارتە نوێیەکەی باباجان، نەهێشتنی خزم خزمێنەیە کە بەیەکێک لەو خاڵە سەرەکییانە دادەنرێت، باباجان لەناو پارتی ئەکەپەدا ڕەخنەی لێگرتووە. یەکێک لە سەرکردەکانی نزیک باباجان دەڵێت «لە ساڵەکانی سەرەتای ئاکپارتیدا خزم رێگەی پێنەدەدرا پێگەی بەرز وەربگرێت لەپارتەکەدا، لەپارتە نوێیەکەدا ئەو بنەمایانەی ئاکپارتی دەهێنینەوە مەیدان و کاریان پێدەکەین، ئێمە تەنها دوو پێوەرمان دەبێت: کەسێکی باش بەو کارەکەت بەدروستی ئەنجامبدە».\nکەسایەتییەکی نزیکی داودئۆغلۆ بڵاویکردوەتەوەو قسەی لەسەر هەردوو پارتەکە کردووە، لەسەر پارتەکەی باباجان دەڵێت، «ئەوان [باباجان و گول] بەدیدگایەکی دیموکراسییەوە ڕێنمایی و سیاسەتەکانیان پەیڕەودەکەن بۆ راکێشانی دەنگدەرانی سیکولار\nسەبارەت بە راکێشانی دەنگدەری کورد، موژگان هالیس باس لەوە دەکات کە «چاوەڕواندەکرێت چەند کەسایەتیەکی ناو ئەکەپە کەسەرکردایەتی چارەسەری پرسی کوردیان کردووە لە پارتەکەدا بچنە ناو پارتە نوێیەکەی باباجانەوە. هەرچەندە ئەگەری کەمە کە پارتەکە دەنگی هەدەپە ببات بۆ خۆی، بەڵام بەدڵنیاییەوە دەنگی ئەکەپە دەباتەوە لەشارە کوردییەکاندا».\nهەروەها بەپێی راپۆرتێکی پێگەی ئەحوال نیوزی تورکی کە لەزاری کەسایەتییەکی نزیکی داودئۆغلۆ بڵاویکردوەتەوەو قسەی لەسەر هەردوو پارتەکە کردووە، لەسەر پارتەکەی باباجان دەڵێت، «ئەوان [باباجان و گول] بەدیدگایەکی دیموکراسییەوە ڕێنمایی و سیاسەتەکانیان پەیڕەودەکەن بۆ راکێشانی دەنگدەرانی سیکولار، هەروەها لەهەوڵدان ڕێگەچارە بدۆزنەوە بۆ بازرگانان و چینی ناوەند و قەیرانی ئابوری ئێستا».\nلەلایەکی ترەوە، بەپێی راپۆرتێکی دیکەی هەمان پێگە، ئەحمەد داودئۆغلۆ بنکەی سەرەکی پارتەکەی لەئیستەنبوڵ و ئەنقەرە دامەزراندووەو ئامادەیە لە ٧٠ پارێزگا دەستبەکاربێت لەکۆی ٨١ پارێزگاکەی تورکیا، بەڵام باسی کاتی دیاریکراوی راگەیاندنی نەکراوە. هەروەها ئاماژەش بەوە دراوە کە لەم مانگەدا داودئۆغلۆ کارنامەیەکی نوێ بڵاودەکاتەوە.\nداودئۆغلۆ دەیەوێت بنەما سەرەکییە ئیسلامییەکانی ئاکپارتی لەپارتە نوێیەکەدا لەخۆبگرێت و دەنگدەری پارێزگارو ئیسلامی بەئامانج بگرێت. بەپێی سەرچاوەیەکی نزیک لە داودئۆغلۆ، «ئەو دەیەوێت چەند شتێک بگۆڕێن لەوانە، سەرۆکی تورکیا دواتر زیادکردنی دەسەڵاتی پەرلەمان، هەروەها پارتەکەی کاریگەرییەکی باشی دەبێت لەنێو بازنەی ئیسلامییەکان و ژناندا.»\nداودئۆغلۆ دەیەوێت هاوپەیمانی ئاکپارتی لەگەڵ پارتی راستڕەوی مەهەپە کۆتایی پێبهێنرێت و پەرلەمان دەسەڵاتی بۆ بگەڕێتەوە\nئایا تاچەند سەرکەوتوو دەبن؟\nعەلی باباجان ساڵی ٢٠٠٩-٢٠١٥ وەک جێگری سەرۆک وەزیران بۆ کاروباری دارایی و ئابوری کاری کردووە و ئابوری تورکیا لەژێر دەستی ئەودابوو کە نازناوی «قەیسەری ئابوری» هەبووە. لەو ماوەیەدا ئابوری تورکیا گەشەیەکی بەرچاوی بەخۆیەوە بینی، بۆیە وەک بەڕێوبەرێکی کاریگەر ناوو ناوبانگی دەرکردووە. بەپێی راپرسییەک کە لەلایەن ڕۆژنامەی «تی٢٤»ی تورکییەوە ئەنجامدراوە پارتەکەی باباجان دەتوانێت لەسەدا ١٨%ی دەنگەکانی تورکیا بەدەستبهێنێت. بەپێی راپرسییەکە لەسەدا ٣٠%ی ئەو دەنگدەرانە دەنگدەری ئاکپارتین، کە پێیانوایە کاتی ئەوەهاتووە دەنگ بە پارتێکی نوێ بدەن کە ئایدۆلۆژیای سەرەتای سەردەمی دامەزراندنی ئاکپارتی هەڵگرتبێت و لەسەدا ٣٠% تریش هاوڵاتی تورکین کە دەیانەوێت بێجگە لە ئاکپارتی دەنگ بەپارتی تر بدەن، بەڵام نەک ئەو پارتانەی ئێستا هەن، بەڵکو دەڵێن تورکیا ئێستا پێویستی بەپارتێکی نوێ هەیە.\nلەبەرئەوەی داودئۆغلۆ دروستکردنی پارتە نوێیەکەی بەدوا ڕێگەچارە داناوەو دەیەوێت لەئاکپارتیدا چاکسازی بکرێت، بۆیە دیارنییە کەپشتگیری بەرفراوانی لێدەکرێت یاخود نا، بەڵام چەند راپرسییەک دەریدەخەن کە لەسەدا پێنج بۆ لەسەدا 10%ی دەنگەکان دەباتەوە.\nداودئۆغلۆ دەیەوێت هاوپەیمانی ئاکپارتی لەگەڵ پارتی راستڕەوی مەهەپە کۆتایی پێبهێنرێت و پەرلەمان دەسەڵاتی بۆ بگەڕێتەوە، کە ئێستا سیستمی سەرۆکایەتی پەیڕەودەکرێت، بەڵام وادیارە ئەم داواکاریانەی جێبەجێناکرێت و ئەردۆغان گوێی بۆ ناگرێت.\nلەلایەکی ترەوە بەبەراورد بەساڵی رابردوو، ئاستی پەسەندکردنی ئەردۆغان لەلایەن هاوڵاتیانەوە بەڕێژەیەکی بەرچاو دابەزیوە. بەپێی راپرسییەکی دامەزراوەی مێترۆپۆل لەئەنقەرە، ئاستی پەسەندکردن لەلایەن هاوڵاتیانەوە بۆ ئەردۆغان وەک سەرۆکی تورکیا بە لەسەدا ١٠% دابەزیوە. ئەوانەی کەساڵی رابردوو ئەردۆغانیان بەدڵبووە، ڕێژەیان لەسەدا ٥٣% کەمبوەتەوە بۆ لەسەدا 44%. هەروەها ژمارەی ئەوانەش بەرزبوەتەوە کە ئەردۆغانیان وەک سەرۆک بەدڵ نەبووە لەسەدا ٣٨.٢%ەوە بۆ لەسەدا ٤٨.٥%. لەکاتێکدا لەسەدا ٢٧.٧% دڵنیانەبوون لەوەڵامەکانیان.\nزۆربەی هەواڵەکانی تایبەت بەپارتە نوێکانی باباجان و داودئۆغلۆ سانسۆری لەسەرە لەلایەن میدیاکانی حکومەتەوە و گرنگی پێ نادرێت. تەنانەت ئەردۆغان خۆی چەند جارێک هێرشی کردووەتەسەر «هەڵگەراوەکان» و باسی لەوە کردووە کە بەرگەی ئەو کێشە و قەیرانانەیان نەگرتووە کە ئێستا پارتەکەی پێیدا تێپەڕدەبێت بۆیە لەبیر دەکرێن. ئەردۆغان بە «خیانەتکار»یش ناوی بردوون و تۆمەتی ئەوەی خستوونەتە پاڵ کەهەوڵ دەدەن «دڵسۆزەکان دابەش بکەن». سەرۆکی ئاکپارتی هۆشداری ئەوەشیداوە کە «خیانەتکاران باجی قورس دەدەن بۆ خیانەتەکەیان».\nئەردۆغان کە بێزارە لەڕەخنە بەردەوامەکانی داودئۆغلۆ، چەند هەنگاوێکی ناوە بۆ دەرکردنی و دوایین هەنگاو دووشەمەی رابردوو بوو. ڕۆژی ٢ی ئەیلولی ٢٠١٩ دوای چوار کاتژمێر کۆبونەوەی ئەنجومەنی راپەڕاندنی ئاکپارتی کەئەردۆغان سەرۆکایەتی دەکات بەکۆی دەنگ بڕیاردرا ئەحمەد داودئۆغلۆ و سێ سەرکردەی تری ئاکپارتی بنێردرێنە بەردەم ئەنجومەنێکی لیپێچینەوە تا ئەوەی لە پارتەکە دەربکرێن. پێش کۆبونەوەکە ئەردۆغان رایگەیاند، «ئەگەر کەسانێک هەبن کە لەسەر کاغەز ئەندامی پارتەکەن، بەڵام رێگایان گۆڕیوەو دڵیان لێرە نەماوە، ئەوا پێویست ناکات خۆمان بەدووربگرین لەڕوووبەڕووبونەوەیان».\nئەم هەنگاوەی ئەردۆغان بەهەنگاوێکی تەکتیکی ناودەبرێت، چونکە دەیەوێت نەیارەکانی ناچاربکات تا پارتەکانیان رابگەیەنن پێش ئەوەی کاتی لەبارو گونجاوی خۆی بێت. عەبدولقادر سەلڤی، ستوننووسی ڕۆژنامەی حوریەتی تورکی دەڵێت: «جارێکی تر ئەردۆغان ململانێی هەڵبژارد بەسەر سازاندا. هەنگاوێکی ناوە کەڕەنگە سەربکێشێت بۆ لەدایکبوونی پیشوەختەی پارتە سیاسییەکان. دەرکردنی داودئۆغلۆ قۆناغێکی نوێ تۆماردەکات بۆ پارتیە نوێیەکان.»\nهەروەها سەلڤی باس لەوەش دەکات کە دەرکردنی داودئۆغلۆ ئاماژەیەکە بۆ کەسایەتییەکانی تر وەک عەلی باباجان کە ئەردۆغان سوورە لەسەرئەوەی رووبەڕوویان ببێتەوە. هەروەها ئاماژەش بەوە دەکات کە «ئەمە تەنها سەرەتایە و لەچەند ڕۆژی داهاتوودا دەبینین ئەردۆغان لەتوانایدایە چی بکات».


Thursday, 06.28.2018, 0:32\nبرۆ ژێر ئەو درەختەی\nگوڵی نوێ و تەری پێوە بێت.\nرۆمی (ئەی دڵ)،\nنوسراو زۆرن لە سەر ئاین و ئاینی ئیسلام، بەڵام نوسراوەکانی سەرهەڵدانی ئاینی ئیسلام لە کوردستاندا، بە پێچەوانەوە زۆر کەمن، هۆکارەکانی دەگەرێنەوە:\nلە ساڵی ٦٤٧ی زاینیەوە نە بونی دەربرینی دیموکراتیانە.\nدەسەڵاتی ئاینی و نا رۆشنبیرکردنی خەڵکی کوردستان.\nنە هێشتنی قوتابخانە و نوسینی کوردی، لە بری دامەزراندنی حوجرەی عەرەبی ئیسلامی لە چێگای قوتابخانەی کوردی و ئاینی کوردی.\nنە بوونی دەسەڵاتی کوردی سەربەخۆ و ئازاد.\nلەگەڵ ئەم هۆکارانە و زۆر هۆکاریتردا، تا هەنوکە ئە‌هلی قەڵەمی کورد، قەلاچۆکردنیان حەڵاڵە.\nمێژووی کورد، هەروەها بەناوی ئاین و یەزدانەوە، لە لایەن داگیر کەرانی نەتەوەی کوردەوە شوێنراوە .\nگەلی کورد بەتایبەتی پێویستە ئاینی ئیسلام و هەموو ئاینەکان لە روانگەی دەستور وشەریعەتی دەوڵەتییەوە سەیر و شیبکەنەوە.\nئاین دەستوری دوڵەتییە\nلەو رۆژەی مرۆڤ ئاینی بۆ دەستوری نێوان مرۆڤەکان و مرۆڤ وسروشت، لەگەڵ پێشکەوتنی ژیانیدا هاوردە کایەوە، ئاین دەستوری حوکمرانی و دەسەڵات بووە.\nئاینی ئیسلام، دەستور و شەریعەی خەلیفەکان، جیهاد و داگیرکردنی وڵاتان بووە. ئاینی ئیسلام کاتێک گەیشتە وڵاتی کوردستان وەک دیاردەیەکی فریاد رەس نەهات، بگرە وەک دەسەڵاتێکی داگیرکەری دواکەوتو گەیشتە کوردستانەکەی ئێمە. تەخت و تاج و ژیانی کوردەواریان ئەنفال کرد، وەک ئاینێکی فاشی، راسیستی دواکەوتوو رەفتاری کرد وەک هەموو داگیرکەرێکی دزی عەقڵ و ماڵی خەڵکی تاهەنوکە رەفتار ئەکەن.\nبەم دەلیلانەی خوارەوە.\n١- ئاینی ئیسلام لە دەورووبەری ٦٣٧ ی زاینیدا، لە شەری یرموکدا، بەسەر کریستیانیەکانی شاری نەزارێتدا بەیارمەتی جووکان سەرکەوتن و توانییان تا تورکیای رۆژئاوا، کرستیانیەکانیان راونێن.\nئیسلامەکان بە بردنەوەی شەری یەرموک، فوویان تێکرا، حەمللەی داگیرکردنی کوردستانیان دەست پێکرد.\nشارستانی کوردستانیان بە دە ساڵ(تا ساڵی ٦٤٧ ی زاینی) ژێر بەژێرکرد.\nمێژووی دێرینی کوردستانیان سرێوە وشارستانیەکەیانی لە ئەرز و دڵدا نەهێشت.\n٢- قورعان و شەریعەتی ئیسلام.\nقۆناغێکی دوکەوتووتڕ بوو، بە بەراورد بە ئاینەکانیتری لە کوردستاندا هەبوون.\nئاینی ئیسلام شەریعەتێکە خانمان وەک پەیمانی یەکەمی جولەکە ومەسیح بەشەیتان وپیس و خائینکار نمایش دەکرێن، دوو دانە خانم لە میرات، لەدادگادا بە دانە پێاوێک مامەلەیان لەتەکدا دەکرێن. بیرۆکەی قورعان هاوکات دەگەراێتەوە بۆ ١٥ سەدە پێشوتر لەوەی موحەمەدی ئیسلام بانگەوازی بۆکردبوو، واتە ٣٠٠٠ ساڵ پێش ئێستا لەلایەن ئیبراهیمی(ناوبانگ بە حەزرەتی ئیبراهیم)ی شاری نەزارێتی فەلەستینەوە نوسرابوو، یان وترا بوو(تەورات یان پەیمانی یەکەم، لەسەر قوری ئاجیلی لوولەی ٥ سانتیمەتری نوسراونەتەوە- لەم چەند دەساڵەی پێشودا، بەتەواوەتی لە فەلەستین دۆزراونەتەوە).\nقورعان کۆپی پەیمانی یەکەم بوو\nپەیمانی نوێی کریستانییەکان، لەژێر هۆکاری فەلسەفەی مۆراڵی یۆنان و چین دا هاتنە کایەوە. پەیمانی یەکەم یان پەیمانی کۆن ٩٠٠ ساڵ پێش هاتنی کریست بوونی هەبووە. پاش نۆسەد ساڵ پەیمانی نوێ لەدایک بوو، بە چاکسازی لە (پەیمانی یەکەم)دا، لەژێر هۆکاری هاتنی فەلسەفەی یۆنان و وڵاتی چیندا (پەیمانی نوێ) لەدایک بوو.\nهاتنی پەیمانی نوێ، یان ئنجیلی نوێ. چوار کیتابن:\nئنجیلی جان، ئنجیلی ماتیۆ، ئنجیلی مارک و ئنجلی لوک\nلە قورعاندا مەحاڵە نوێکردنەوە و چاکسازی، بە حوکمی دەسەڵات دراوەتە دەست خەلیفە و بنەماڵەی تاک رەوی.(صەدری، قادری، بەصری) دوای عەلی حەسەنی کوری و حەسەن حسێن ی برای و دوای حسێن فڵانی کوری، هەروەها کچی وهەروەها حووکمی بنەماڵە، رێگا ناهێڵێتەوە بۆ چاکسازی(کلامی ئەللە ئاسمانییە وناگۆرێ) تەنیا سێبەرەکانی خودا دەتوانن حوکمی خەڵکی بکەن.\n٣- زەردەشتیزم ئاینێک بووە زیاتر لە سێ هەزار ساڵ پێش ئیسلام بوونی هەبووە. دەستوری کار و کارکردن بووە لە ژێر فەرمانی خۆشەویستیدا رەفتاری نواندوە. من زەردەشتی و ئاینی نیم بەلام ئەگەر بروانینە قۆناغە مێژووییەکانی میژووی کۆمەڵایەتی بۆمان دەردەخات، ئاینی زەردەشتی لە هەموو روویەکەوە لە ئاینی ئیسلام وپەیمانی یەکەم(تەورات، بەقەولی جولەکە) پێشکەوتووتر بووە. بیرمان نەچێ ئاینی زەردەشتی لەو ناوچانەدا بووە، هاوکات دەوڵەتی دامەزراوە و خاوەن مێژوو بوون و پەلی بۆ وڵاتی چین و هوندستان کێشاوە، بە بەراوردی ئاینی ئیسلام پێش هاتنی بۆکوردستان ئاینێک بووە جگە لە شەرکردن بۆ جولەکەکان چ خێروو بێرێکیان نە بووە.\nئاینی زەردەشتی بیرمان نەچێ باپیرەی هەموو ئاینە خوای تاقانەیەکان بووە.\n٤- شەیتان و رەحمان لە سروشتی ژیانی ئەوسای میللەتاندا رەنگی داوەتەوە. خوا بە بێ شەیتان بوونی نە بووە. لە ئاینی ئسلامدا شەیتان شوێن و جێگای وەک یەزدان دیاری نەکراوە، لە خەڵکییان شاردۆتەوە و ناردویانە بۆ کێوی عەرەفات، تا خەڵکی داخی دڵی بەدیاردەیەک برێژێ لە کێوی عەرەفات بێت، خەو بەحەج کردنەوە ببینێ تا شەیتانی تێدا رەجم بکات و خراپە لەخۆی دوورخاتەوە.\nلە شارستانی سۆمەردا (ئەنکیدۆ) و (گەلگامێش). بەگوێرەی سەرگورشتەی گەلگامێش، رەحمان "ئەنکیدۆ" شەیتان گەلگامێش بووە. لەشەرێکی حەوت رۆژیدا، شەیتان (گەلگامێش) و رەحمان( ئەنکیدۆ) لەئاکامی کەسیان ئەویتریان نا بەزێنن دەبنە هاوەڵ و خۆشەویستی یەکدی و حاکمی شار.\nلە شارستانی پێش خوای تاقانە و سەرەتای ئاینی خوای تاقانەدا، یەزدان وشەیتان (خوای خێر وشەر) بەیەکەوە حوکم دەکەن و بەیەکەوە دەستوری وڵات دەردەکەن.\nلە ئاینی ئیسلامدا دەسەڵات هاوکات رۆڵی شەیتان بەراستی دەبینێ، بەڵام لە خەڵکی دەشارنەوە. شەیتانی راستە قینە نەبینن، تاخەڵکی گێل و کەر و کوێری کەن.. شەیتانێکی خەیاڵی لەو دەشتەدا بە بەرد بۆ دامرکاندنەوەی قینیان رەجم و نەحلەتی بکەن. شەیتانە ئۆریجیناڵەکان هاوکات بەکەیفی قازانجی خۆیان لەو را حوکم دەکەن، یان پیاوی ئاغان، دزی دەکەن و خەڵکی دەروتێنەوە.\n٥- ئاین بە هەموو جۆرەکانییەوە، واتە دەستوری دەسەڵات و دەستوری دەسەڵات بەرێوەبردنە. ئاینی ئیسلام ئاینێکە یان دەستورێکە ئیلاهیە، وەک پەیمانی کۆن، ناگۆرێت، لەسەر قین، حەقکردنەوە، داگیرکردنی وڵاتان، خانمان رسواکردن، رق لە نەتەوەکانیتر دەژین. بەناوی غەیرە دینەوە، هەروەها قەلاچۆی خەڵکی و میللەتان دەکەن.\nبیرکردنەوە لە سەر بوون و گۆران و کاری گەردونی قەدەغەدەکەن. ئەوەی ئیبراهیم سێ هەزار ساڵ لەمەوبەر گوتیۆتی (کلامی أللە) یە ناگۆرێ و بەودەستوورە حوکم دەکەن.\nدەوڵەتی زۆرداری شەیتانی بەگوێچکەیاندا بانگی داوە، خودا حەقی چ کەس بەسەر کەسەوە ناهێڵێ. دەستور و دادگا بەم شێوەیە پشت گوێ خراوە.\nیەزدان حەقی خۆی بەسەر کەسەوە ناهێڵێ، حەقیان درەنگ و زوو، هەر لێ یان دەکاتەوە.\nخەڵکینە چاوەروانی تۆڵەی خودابن. تۆڵەی خودای بەزەبرە، بەڵام بەهێزە. لە ئاین بەگشتی و بەتایبەتی لەئاینی ئیسلامدا مرۆڤ چەکی عەقڵی لێدەسێنرێتەوە.\nکولتورێکە هەروەها لەگەڵ هەموو قۆناغە مێژوویەکانی شارستانیدا ناگونجاوە.\nبەکورتی و کوردی دەستوری قورعان حوکمی قەرە قۆزی عەرەبیە و فاشیترین دەستورە لەسەر روی زەمیندا.\nتا میللەتی کورد بەتەمای ئیسلام و پێغەمبەری عەرەبی بێت، ئۆردوغانەکان شانسییان فرەتر دەبێ.


پارتە ئیسلامیەکانى هەرێمى کوردستان، رێکخراوە ئیسلامیە توندڕەوەکان بەئەنجامدانى کارى نەشیاو و توندڕەوى تۆمەتبار دەکەن، پێیانوایە پاساویان داوەتە دەست وڵاتانى زلهێز تا لەدژى ئیسلام و موسڵمانان پیلانگێرى بکەن.\nرێکخراوە ئیسلامیە توندرەوەکان لەئێستادا لەوپەڕى بەهێزیدان و وێراى کۆنترۆڵکردنى بەشێکى زۆر لەناوچەکانى عێراق و سوریا، مەترسیان لەسەر ئاسایشى جیهانیش دروستکردووە، بەڵام بەشێکى زۆر لە هێزە ئیسلامیە میانرەوەکان لەڕووى پێگەى جەماوەریەوە لەپاشەکشەدان.\nشوان رابەر ئەندامى سەرکردایەتى کۆمەڵى ئیسلامى، رێکخراوە ئیسلامیە توندرەوەکان تۆمەتبار دەکات بەوەى لە رێگەى مامەڵەى سلبى و توندرەوانەوە، پرۆژەى ئیسلامى یان لە جیهاندا دواخستووە و ئیسلام و موسڵمانانیان خستووەتە بەردەم پیلانگێرى و فشارى گەورەى دەرەکى.\nناوبراو دەڵێت"یەک لەهۆکارەکانى پیلانگێرى لەدژى ئەو هێزە ئیسلامیانەى دواى بەهارى عەرەبى دەسەڵاتیان گرتە دەست ، تێروانینى خۆرئاوابوو بەوەى کە ناتوانن مامەڵە لەگەڵ هێزە ئیسلامیەکاندا بکەن."\nلە قۆناغى یەکەمى شۆرشەکانى بەهارى عەرەبى پارتە ئیسلامیە میانرەوەکان بەهێزبوون کاتێک لە میسر و تونس دەسەڵاتیان گرتە دەست، بەڵام دواتر بەردەوام بوونى دۆخى سوریا بەهێزبوونى ئیسلامیە توندرەوەکان و پاشەکشەکردنى میانرەوەکانى بەدواداهات.\nئەبوبەکر هەڵەدنى ئەندامى مەکتەبى سیاسى یەکگرتووى ئیسلامى، بە پێویستى دەزانێت هێزە ئیسلامیەکان لەگەڵ بارودۆخى نوێ دا خۆیان بگونجێنن و گرنگى زیاتر بە لایەنە نیشتیمانى و مرۆڤایەتیەکە بدەن، دەڵێت"لە پاڵ هەڵەى ئیسلامیەکاندا، دەسەڵاتى عەسکەرتاریەت و بەرژەوەندیە ئیقلیمى و نێودەوڵەتیەکان زیانیان بەپێگەى هێزە ئیسلامیەکان گەیاندووە."\nلاى خۆشیەوە بێستون ژاڵەیى راگەیاندکارى دیارى نزیک لە حیزبە ئیسلامیەکان،باسلەوەدەکات بەهارى عەرەبى سەرەتا بە بەهارى گەیشتن بەدەسەڵاتى هێزە ئیسلامیەکان لێکدراوەتەوە ، بەڵام دواتر رووداوەکان بەزیانى هێزە ئیسلامیەکان تەواو بوون.\nناوبراو دەڵێت"هێزە ئیسلامیەکان نەیانتوانى دواى رۆیشتنى دیکتاتۆرەکان نموونەیەکى جوانى مەدەنى پێشکەش بکەن بۆیە هەموو دەستکەوتەکانى دواى بەهارى عەرەبى یان لەدەستدا."


(439 بینراوە) | Thursday, 12.31.2020, 02:33 PM |\nکێشەی میراتگری سیاسی لەناو ماڵی بارزانی دا چیدی بەداخراوی نەماوەتەوە . بەتایبەتی لەپاش دەستبەکاربوونی هەردوو ئامۆزا نێچیرڤان بارزانی وەک سەرۆکی هەرێم و مەسرور بارزانی وەک سەرۆکی حکومەت و دانیشتنی سەرگەورەکەیان مەسعود بارزانی.\nئەو ناکۆکیە لە دەزگا حکومیەکان و پەیوەندیە سیاسیەکانی حزبەکەشدا رەنگدانەوەی هەیە و رۆژانە هاوڵاتی ئاسایی هەستی پێدەکات.\nبۆ جێگرتنەوەی بارزانی باوک ، هەردوو ئامۆزا خەریکی خۆ ئامادەکردنن . ئەو کێشەیە لەناو ماڵە سیاسیەکەیاندا لەژێر ڕکێفی سەرگەورەکەشیاندا نەماوە.\nلە ساڵانی نەخۆشکەوتن و دواتر کۆچی دوایی مام جەلالیشدا هەمان کێشە لەناو یەکێتیشدا هەبوو بۆ جێگرتنەوەی تاڵەبانی .لە دوا کۆنگرەی ئەو حیزبەدا چارەسەری ئەو گرفتەیان کرد ، بەشێک لە مەترسیەکانیان لە گۆنگرەکەیاندا تێپەڕاند . دانانی دوو هاوسەرۆک وەک جێگرەوەی تاڵەبانی ، مۆدێلێکە نەبارزانی باوک و نە هەردوو میراتگرەکەی ئامادەی دووبارەکردنەوەیین . چونکە سەرسەختانە هەر یەکێک لەو جێگرەوانەی خۆی بەشایستەتر لەوی دیکەیان دەزانێت. باوکیش زیاتر بەلای کوڕەکەیدا دەیشکێنێتەوە نەک برازاکەی.\nبۆیە بارزانی بە ڕاستوچەپ ئەو مۆدێلی جێگرتنەوە یەکێتیانەی نە بۆحیزبەکەی (پارتی) قبوڵە و نەبۆ ماڵە سیاسیەکەشی، هەر لەسەرەتاشەوە دژ بە مۆدێلە یەکێتیەکەبوو و پیرۆزبایی دوای کۆنگرەی لە هەڵبژاردنی هاوسەرۆکەکانی نەکرد . چونکە ئەگەر بارزانی شێوازە یەکێتیەکە قبوڵ بکات ، وەک دابەشکردنی دەستەڵاتەکانی سەرەگەورەکە بەسەر دوو هاوسەرۆکدا ، ئەوا دەبێت لە حیزبەکەی خۆشیدا ، لەداهاتوودا دەستەڵاتەکانی دابەشبکرێتەوە بەسەر نێچیرڤان بارزانی و مەسرور بارزانیدا.\nلێرەوە هەموو هەوڵێک ئەدەن بۆ سەرنەکەوتنی مۆدێلە یەکێتیانەکە . دابڕینی هاوسەرۆکێکیان ( لاهوری شێخ جەنگی ) و بەردەوام پێکانی تا شەکەت کردنی . بۆئەوەی نێچیرڤان بارزانی لێوە بێ هیوابکەن . بۆی بسەلمێنن کە دەستەڵاتەکانی بارزانی باوک بایلۆجیانە بۆ کوڕی گەورە دەمێنێتەوە ، نەک برازا . لەیەکێتیشدا بەو ئاڕاستەیە پەیوەندی و ئیشە سیاسیەکانیان ڕێکدەخەن . لەنێوان هەردوو هاوسەرۆکدا دۆستایەتی لەگەڵ کوڕی تاڵەبانیدا ( وەک وەریسی بایلۆجی ) دەبەستن و لەهەمان کاتدا دژ بە برازاکەی تاڵەبانی دەوەستنەوە . بۆ ئەوەی ئەو چارەسەرەیە یەکێتیانە لە داهاتوودا نە گوێزرێتەوە بۆ ناو پارتی .\nهەڵمەت تەلان: کاتێک بەڵای ماددە و پارە ڕۆحی مرۆڤ ڕاودەکات! ئەبوبەکر حەسەن: چ كوردبوونێك لە ڕۆحی ئەم نەوە تازەیەدایە؟ ئاشتی برایم ئەفەندی: پوکانەوەی پارتی ئۆپۆزسیۆن لە هەرێم! ئەیوب بارزانی: سیستمی پارێزگاری لە "دزە پیرۆزەكان" لە هەرێمی كوردستان جه‌عفه‌ر عه‌لی: قارەمانەکانی شکست! رەنجدەر گڕاوی: چیم بینی لە جەنگەلی دانکیخ عەزیز ڕەئوف: یەکێتی، کام گەنج و کام نوێبوونەوە؟ شێرکۆ کرمانج: دەوڵەت نەتەوە باوی نەماوە؟ دانا ڕەشید: ئایا کورد خاوەنی نیشتمانە ؟ سەردار حەمەڕەش: بە زمانی زانست و زانیاری بدوێن، نەک بە زمانی ئەکادیمی و نازناوی دکتۆر


هانی سەڵاح بە گۆرانی ئینگلیزی دەستپێدەکات، یەکەم بەرهەمی خۆی بڵاوکردەوە – تۆڕی میدیایی خەڵک\nهانی سەڵاح بە گۆرانی ئینگلیزی دەستپێدەکات، یەکەم بەرهەمی خۆی بڵاوکردەوە\n2019/12/08 - 7:50 PM\nکچە گۆرانیبێژ هانی سەڵاح، یەکەم بەرهەمی خۆی بە زمانی ئینگلیزی بڵاو کردەوە و بە وتەی خۆشی بە نیازە دواتر کارێک بە زمانی کوردیی بکات.\nهانی سەڵاح لە بارەی بەرهەمە نوێکەیەوە ڕایگەیاندووە «یەکەم بەرهەمم گۆرانییەکی ئینگلیزییە بە ناوی Some Times، گۆرانییەکی سۆزدارییە و لە تێکست و میوزیکی خۆمە، بەرهەمەکەش لە ستۆدیۆی میترۆنیۆم پڕۆدەکشن تۆمار کراوە و ئەفشین شوکری سەرجەم کارەکانی بۆ کردووم.»\nهانی سەڵاح وتوشیەتی: «من بەو پێیەی لە وڵاتی سوید دەژیم، پێم خۆش بوو یەکەم کارم بە زمانی ئینگلیزی بێت تا لێرەش گوێگری هەبێت و دەستپێکێک بێت بۆ کارکردنم، هونەرمەند ئەفشین شوکری کارێکی دیکەی بۆ داناوم کە بە زمانی کوردییە و بە نیازم لە داهاتوودا کار لەسەر ئەو بەرهەمەش بکەم.»\nهانی سەڵاح ١٥ ساڵ، کچێکی کوردە و لە وڵاتی سوید ژیان بەسەر دەبات و لەو وڵاتە سەرقاڵی خوێندنی میوزیکە و دەستی کردووە بە کاری هونەری.\nهەواڵە خۆشەکە: زانایان کرمێکیان دۆزیوەتەوە کە پلاستیک دەخوات\nچۆن کەوچک و چەتاڵەکانی ماڵەکەت وەک ئەوەی تازە کڕیبێتت پاکدەکەیتەوە؟ بیکە ئەم گیراوەیەوە\nجانێ حەیران: لە فیلمێکی تورکیدا بە کوردی قسەدەکەم و ماچم دەکرێت\n2020/08/04 - 5:59 PM\nخانمە هونەرمەندی باکوری کوردستان جانێ حەیران کە ئێستا لە باشوری کوردستان دەژی، ئاماژەی بەوە داوە کە بەشداری لە فیلمێکی تورکیدا کردووە کە تێیدا ماچی لێوی دەکرێت.\nجانێ وتویەتی”له‌گه‌ڵ سێ ده‌رهێنه‌ری تورك به ناوه‌كانی پروژه به‌شیر، جه‌یلان ئیناس و ئوزده‌میر ئیلهامی سه‌رقاڵی بەرهەمهێنانی فیلمێكی توركیم به‌ناوی كه‌یسی دیجله‌ن، چیڕۆكی فیلمه‌كه باس له خۆشه‌ویستی و ناپاکی ده‌كات و هەرچەندە فیلمەکە تورکییە، بەڵام من بە کوردی تێیدا قسە دەکەم”\nجانێ وتوشیەتی” لە فیلمەکەدا ئه‌و كوڕه‌ی خۆشی ده‌وێم ماچی لێوم ده‌كات، هەروەها خۆی به‌سه‌رمدا ده‌دات و ده‌ست له هه‌موو جەستەم ده‌دات، منیش له‌گه‌ڵ سیناریۆیه‌كه ده‌چمه ناو كه‌شوهه‌وای ڕۆمانسییه‌ته‌وه، به‌ڵام له‌و دیمه‌نه‌دا سنوورێكم بۆ خۆم داناوه و زیاتر تێناپه‌ڕم”\nکوڕە هونەرمەندی کورد دارین زانیار: بە شانازییەوە خۆم بە هاوڕەگەز خواز دەزانم\n2020/08/03 - 11:09 PM\nدارین زانیار، هونەرمەندی سویدی بە ڕەگەز کورد ئەمڕۆ بە ڕەسمی ڕایگەیاند کە مەیلی جنسی جیاوازی هەیە و هاوڕەگەزخوازە.\nدارین لە لاپەڕەی ئینستاگرامی خۆی ئەوەی ڕاگەیاندووە و نووسیوێتی: بە شانازییەوە خۆم بە هاوڕەگەز خواز دەزانم.\nڕۆژی ڕابردوو دوایین ڕۆژی حەفتەی پڕاید لە ستۆکهۆڵم بوو کە هەموو ساڵێک بە حەفتەی پشتیوانی لە مافی ئەو کەسانە بەناوکراوە کە شوناس و مەیلی جنسی جیاوازیان هەیە. ئەمڕۆش دارین هونەرمەندی کورد – سویدی بە ڕەسمی ڕاگەیاندووە کە هاوڕەگەزخوازە.\n2020/08/03 - 1:42 PM\nلەساڵی ١٩٨٩ و لەمەراسیمێکدا خاتوو ڤیان مەجید بێتوش کچی مامۆستا مەجید ئەفەندی وەک شاجوانی شاری سلێمانی هەڵبژێردراوە.\nڤیان دەرچووی پەیمانگای پزیشکی بووە و ماوەیەکیش شعر و چیرۆکی نوسیوە، ئێستا لە وڵاتی ئەڵمانیا دەژی.\nڤیان هاوسەرگیری کردووە و خاوەنی سێ کچە کە یەکێک لە کچەکانی بەناوی باڤی و کاری مۆدێل دەکات و لە ڤیدیۆ کلیپێکی نەڤید زەردیدا ڕۆڵی سەنا بەرزنجی بەرجەستەکرد و بەهۆی ئەوەوە بەناوبانگ بوو